text:
Mikudagurin er tá allar flestu hvirlur venja. Fyrst byrja tey ungu, har Heri er venjari. Hálvan tíma seinni eru tað tey yngstu har Randi og Birna eru venjara, áðrenn síðsta lið byrjar. Tað eru veteranarnir í Hvirluni; Hvirluvindar, ið eru føddir í 1998-2002, har Randi, Louisa og Heri eru venjarar.
Hjá teimum ungu var, eins og vanligt er mikudagar, lop-koordinatión, hæddarlop og sprint á skránni. Í hæddarlopinum er ymiskt, hvat íðkarar arbeiða við. Onkur er komin langt í teknisku menningini, har er fokus á tekniskar detaljur, meðan onnur eru komin stytri, har er fokus á positiónir og rútmu. Í sprint bólkinum var arbeitt við startinum, og acceleratión áðrenn farið var at venja toppferð.
Yngru hvirluvindarnir vandu lop og kast. Lopini vóru fokusera rundanum longdarlop, meðan tað í kast snúði seg um spjótkast. Tó vóru spjótini ikki tikin fram hesaferð. Í staðin vóru Vortex spjót-bóltarnir nýttir. Hesir eru stak væl dámdir, og eisini væl egnaðir til at verða trini millum bóltkast og spjótkast.
Eldru hvirluvindarnir vandu lop, har fokus var á rútmuna í renningarlopinum og longdarlop í síni heild. Kast var eins og hjá yngru hvirluvindunum, spjót-venjing við vortex-spjótbóltunum. Spjótbóltarnir vóru stak væl dámdir, og tað vóru fleiri, sum fingu teir at flúgva rættuliga langt. Eftir teknisku venjingina var fari at venja boðrenning, áðrenn enda varð við at renna ein 400 m.
Um onkur hevur áhugað í at síggja hvat ungu hvirlurnar megna, so er FM fyri ung á Tórsbreyt í vikuskiftinum. Fleiri myndir eru í myndasavninum.


c: text/html

text:
1. deild hevur 6 lið, 2. deild hevur 6 lið. 3. deild kann hava óavmarkað tal av liðum.
Melda nógv lið seg til 3. deild, kann kappingarleiðarin býta deildina upp í bólkar.
Hevur sama felag fleiri lið í sama bólki í somu deild, eigur dentur at vera lagdur á, at hesi lið møtast tíðliga í kappingini.
Flyta fleiri enn ein niður í lægri deild ella niður i lægri lið í somu deild, verða hesir at leypa ein dyst um. Unglingar kunnu flyta úr síni egnu deild í hinar deildirnar og aftur í sína egnu deild, uttan at leypa dyst um. Men tá ið unglingi skal flyta úr aðrari deild enn síni egnu og niður í lægri deild, er reglan fyri teir vaksnu galdandi. Seinasta umfarið er ikki loyvt telvara at flyta í lægri deildir, ella í lægri lið í somu deild, hevur hann telvað í hægri liði í undanfarna umfari.
a. Kappingarleiðarin ásetur dagarnar, tá ið telvað verður, soleiðis at hvørt lið fær ein útidyst og ein heimadyst.
b. Hevur lið langan veg til útidystir sínar, skal kappingarleiðarin skipa soleiðis fyri, at teir passa sum best við galdandi ferðaætlanir, so telvarum ber til at vera við hús í hampiligari tíð.
c. Seinasta umfar í liðkappingin verður skipað soleiðis, at allir dystir í øllum deildum skulu fara fram á sama stað í senn.
Tá ið feløg boða frá luttøku, skulu tey skrivliga lata kappingarleiðaranum hesar upplýsingar:
a. Styrkilistan.
b. Upplýsingar um hølið, har heimadystirnir verða telvaðir.
c. Navn, bústað og telefonnummar hjá formanninum og liðformanninum (liðformaður fyri hvørt lið).
Heimaliðið skal síggja til, at uppskriftarbløð eru til taks, tá dysturin byrjar.
a. Heimaliðið skal syrgja fyri dómara, ið ikki kann telva við. Eru fleiri dystir samstundis, kann heimafelag hava fleiri dómarar. Brot á hesa reglu viðførir somu revsing sum tilskila er í §6h.
a. Vanliga byrjar talvdysturin leygar- ella sunnudag kl. 14.Hvør telvari hevur 90 minuttir + 30 sekund fyri hvønn leik upp til leik 40. Eftir 40 leikir verða lagdir 15 minuttir afturat klokkuni, umframt + 30 sekund pr. leik restina av talvinum.
b. Útilið hevur hvítt á fyrsta borði, svart á øðrum borði o.s.fr.
c. Hevur heimalið fingið álagt reglur um at nýta leikhøli, hevur útilið eisini skyldu at fylgja hesum reglum.
d. Hvørt lið skal hava ein liðskipara, ið hevur rætt at telva við.
e. Áðrenn dystur byrjar, skal dómarin hava skrivað dómaraseðilin.
f. Felagið ( heimalið ) hevur ábyrgd av at senda úrslit í talgildum formi til kappingarleiðaran í seinasta lagi á midnátt, dagin eftir talvdystin.
g. Felagið ( heimalið ) hevur ábyrgd av at senda talv frá 1. Deild í talgildum formi til kappingarleiðaran í seinasta lagi á midnátt dagin eftir talvdystin.
h. Verða freistirnar í f + g ikki yvirhildnar, verður felagið ( heimalið ) revsa við – ( minus ) 1 ( einum ) stigi.
a. Loyvt er føroyskum feløgum at hava ein og bara ein útlendskan telvara á liði í hvørjum dysti.
b. Feløg kunnu í einum hvørjum dysti hava ein og bara ein føroyskan útisetatelvara á liði í senn.
c. Koma nýggir telvarar á styrkilistan hjá einstøku feløgunum í kappingarárinum, skal boðast kappingarleiðaranum frá í seinasta lagi eina (1) viku fyri fyrsta dyst hjá viðkomandi telvara í nýggja felagnum.
a. Møtir eitt lið til dyst seinni enn ein tíma eftir ásettu tíð ella als ikki, verður liðið dømt at missa tvey stig. Er liðið ikki fullmannað, verður hálvt stig drigið frá fyri hvønn telvara, sum ikki møtir.
b. Verður ólógligur telvari nýttur, vinnur mótparturin talvið.
c. Kappingarleiðarin hevur rætt at geva einum liði revsing, tá reglurnar ikki verða hildnar. Fyri fyrsta brotið verður eitt (1) stig tikið burtur av samlaðu stigunum, fyri næsta brotið tvey (2) stig o.s.fr.
a. Nevndin í Talvsambandinum setur ein kappingarleiðara, ið hevur ábyrgdina av, at kappingin fer fram eftir galdandi reglum.
b. Mótmælir lið avgerð dómarans, skal hetta førast á dómaraseðilin, og síðan skal skrivlig klaga verða send kappingarleiðaranum innan fýra (4) dagar, eftir at dysturin var telvaður.
c. Úrskurður kappingarleiðarans kann skjótast inn fyri dómsnevndina. Klaga skal tá vera dómsnevndini í hendi í seinasta lagi 10 dagar, eftir at kappingarleiðarin hevur avgreitt málið.

robotstxt: allowed

filter: keep


text:
Lýsing
Gigni søkir eftir heilsufrøðingum til eitt fast starv og tvey avloysarastørv.
Størvini eru:
20 tímar fast starv á smábarnaøkinum í Tórshavnar kommunu frá 16. juli 2018
20 tímar avloysarastarv á smábarnaøkinum í Sunda kommunu og Eiðis kommunu frá 1. august 2018 til 1. juli 2019
32 tímar avloysarastarv innan skúlaøkið í Tórshavnar kommunu og skúla- og smábarnaøkið í Vága/Sørvágs kommunu. Høvuðsstarvið er í Eysturskúlanum. Starvið verður sett frá 1. august 2018 til 30. juni 2019.
Vit kunnu bjóða:
- Sjálvstøðugt, spennandi og avbjóðandi arbeiði
- Fakligt mennandi umhvørvi
- At verða partur av einum samstarvstoymi við jaligum og eldhugaðum starvsfeløgum
Førleikakrøv:
- Útbúgving og løggilding sum sjúkrarøktarfrøðingur
- Útbúgving sum heilsufrøðingur
- Góð evnir at samstarva við leiðslu, starvsfelagar o.o.
- Áhuga fyri fakligari menning
Møguleiki er eisini hjá sjúkrarøktarfrøðingum at søkja størvini, um teir lúka upptøkutreytirnar at lesa til heilsufrøðing.
Upptøkutreytirnar eru:
- Útbúgving sum sjúkrarøktarfrøðingur og danska løggilding
- Royndir sum sjúkrarøktarfrøðingur, sum svara til minst tvey ár við fullum setanarbrøki. Hesar royndir skulu vera frá minst tveimum av ávikavist føði- og barsilsdeild, neonatologi, pædiatri, barna- og ungdómspsykiatri, læknaviðtalu og heimarøkt. Minst ein av hesum starvssetanunum skal hava verið í minsta lagi 8 mánaðir til longdar.
Yvirskipað kunnu broytingar væntast í mun til raðfestingar og mannagongdir í samband við menningartilgongd.
Lønar- og setanartreytir:
Løn sambært sáttmála millum Felagið Føroyskir Sjúkrarøktarfrøðingar og Fíggjarmálaráðið.
Umsókn og viðkomandi skjøl skulu sendast til:
Heilsutrygd
Postsmoga 52
Klaksvíksvegur 7
710 Klaksvík
ella umvegis teldupost: heilsutrygd@heilsutrygd.fo
Umsóknin skal verða okkum í hendi í seinasta lagi mikudagin 20. juni 2018.
Meiri fæst at vita við at ringja til Sólrun Foldbo, fakligur stjóri, tel. 562394.


text:
Annar parturin av endurminningunum byrjar, tá ið hann fer upp á Tvøroyri at ganga í realskúla. Hann lýsir skúlalívið og ymiskt, ið hendi hesi árini á Tvøroyri. Í frítíðini er hann í feitilendi, úti og skjýtur fugl og eisini í Lítlu Dímun og fleygar lunda. So fer hann til skips; fyrst við Yvonnu, síðan undir Grønlandi við línu og snøri og seinni á sild. Síðan við íslendskum útróðrarbáti og trolara.
Við virðing og eymleika lýsir hann bygdamenn og skipsfelagar og skrivar livandi um lívið um borð á bæði danguni, útróðrarbátinum og trolaranum. Fyri lesara, ið ikki hevur upplivað slupplívið og bara hoyrt um línu- og snørisfiskiskapin undir Grønlandi og sildafiskiskapin við gørnum undir Føroyum, er hetta stak áhugaverdur lesnaður. Eisini lýsingin av útróðri í Íslandi og trolaralívið har, sum mangir føroyingar upplivdu í fimtiárunum.
Hann fer so til Danmarkar at lesa til lærara, og bókin endar, tá ið hann við konu og nýføðingi vendir aftur Føroya at starvast sum lærari.
Aftur


text:
Fólkatingslimir, sum í hesum døgum vitja í Føroyum, vitjaðu í gjár í Vági.
Fólkatingslimirnir sóu framløgu um søguna hjá Suðuroynni, og á vagur.fo stendur, at framløgan ítøkiliga snúði seg um gongdina hjá Suðuroynni frá dynamo í føroyska búskapinum til útjaðara við avbjóðingum.
Fólkatingslimirnir fingu eisini framløgu um komandi verkætlanir á oynni, umframt at teir vitjaðu ítróttarháskúlan og Páls Høll.
At enda fingu fólkatingslimirnir ábit í nýggju kaffistovuni í Vági Hjá Jugga, áðrenn leiðin gekk til Tvøroyrar.


text:
Kundatiltak: Hvar fara pengarnir?25-05-2011
Eik skipar fyri áhugaverdum og upplýsandi tiltøkum um, hvussu tú kanst fáa peningin at røkka longri í gerandisdegnum. Fyrra tiltakið verður í Løkshøll í Runavík 30. mai og seinna tiltakið í Miðlahúsinum í Havn 6. juni
Nýggi forstjórin byrjaður25-05-2011
Nýggi forstjórin í Eik Súni Schwartz Jacobsen hevur í dag sett seg í stjórasessin. Hendan fyrsta dagin hevur hann verið runt á deildunum í Miðstaðarøkinum og heilsa upp á starvsfólkið
MasterCard ferðatryggingar og øskuskýggj25-05-2011
MasterCard tryggingar dekka soleiðis í sambandi við avlýsingar og seinkingar orsakað av øsku úr Íslandi
Stórur áhugi fyri næmingaplássi í Eik18-05-2011
Eik setir aftur í ár nýggjar næmingar. Freistin at søkja um næmingapláss var úti 17. mai, og tá avtornaði vóru 66 umsóknir komnar inn
Stórur Bassaføðingardagur kring landið16-05-2011
Bassi bjóðar øllum børnum í Bassaføðingardag við Trøllafamiljuni og Kulum Rótum kring alt landið


text:
Hvat kyn er haiku? Eitur tað eitt haiku ella ein heika ella ein heiku? Sprotin sigur eitt. Bøkur siga okkurt annað. Eg veit ikki, men í nýggja savninum, Leiftrandi lotusblóma, sum Agnar Artúvertin hevur týtt, har verður haiku stavað heiku, og hjá honum er tað kvennkyn. Sjálvur vildi eg sagt, at talan var um eitt […]
Skaldsligt ummæli eftir Oddfríð Marna Rasmussen Klapp! Træið klamsar saman. Filmurin hurrar í tólinum. Myndatólið flytir seg frá einum ókenniligum andltið, sum vit føla á egnan kropp, eygleiðir rørslur, lutir, greinar fingrar, hár, eygu og jarn, teppi, kuffert, trappur, litir, lond, vikubløð … grátt, blátt .. gráblátt. Katrin Ottarsdóttir hevur givið sítt næsta yrkingasavn út. Messa […]


text:
Sunnudagin, 26. november klokkan 14.00 fer Vencil og alt hansara harkalið á pallin í Norðurlandahúsinum. Ein heilur tími stendur í navni Vencils. Henda tíman fáa áhoyrararnir møguleika at hoyra, hvat ritstjórarnir halda um Vencil, tað verður ikki bara reyp, siga teir, og tøl verða løgd á borðið, har vit fáa at vita, hvat er […]
Vikuskiftið, sum nú kemur, verður stóra bókavikuskiftið. Komandi vikuskiftið verða bøkurnar, orðini og høvundarnir handan orðini í Norðurlandahúsinum. Fyri tann bókagóða er hetta sum at sleppa einum lesihesti inn í bókastallin. Sjálvandi er Vencil eisini á skránni. Sunnudagin klokkan 14.00 kunnu tit fáa nógv gott at vita um Vencil, og upplestur verður eisini. Nærri skrá […]
Freistin at senda inn tilfar til átjanda nummarið av Vencli er 1. august. Hvør kann senda inn tilfar til Vencil? Jú. Øll kunnu senda inn tilfar til Vencil, og tað kann gerast alt árið runt. Lýst verður á heimasíðuni við tíðarfreistini, sum vanliga er 1. august. Treytirnar fyri upptøku er, at talan er um skaldskap á […]
Klaus Rifbjerg, ein av virknastu og mest umstríddu donsku rithøvudunum í nýggjari tíð, er deyður, 83 ára gamal. Tað sigst, at tá ið Rifbjerg eina ferð varð spurdur, hvat hann hevði gjørt, um hann varð raktur av skriviblokering, tá svaraði hann, at hann hevði skrivað eina bók um tað. Tá hevði hann givið út einar […]
Tá ið langt er millum snapsarnar, eru trý sløg av fólki til: tey, sum sita og tutla í krókunum, um at her dettur man ikki av, tey, sum rýma avstað, og tey, sum sita og bíða eftir næsta snapsinum. Vónandi eru tit tey seinnu; tey, sum sita og bíða eftir næsta snapsinum. Nú er skeinkjarin […]
Livandi og flatar kaninir, fotoframsýning, e-bøkur og aðrar nýggjar nettænastur. Hetta verður nakað av tí, sum tú kanst uppliva á Býarbókasavninum týsdagin 1. apríl, tá ið bókasavnið hátíðarheldur sín 45 ára stovningardag. Býarbókasavnið fer týsdagin 1. apríl at hátíðarhalda sín 45 ára stovningardag. Tað verður gjørt við tiltøkum av ymsum slag fyri bæði børn, ung […]
Í ár tilnevna Føroyar Fløtu kaninina eftir Bárð Oskarsson til Barna- og ungdómsbókmentavirðisløn Norðurlandaráðs. 26.03.2014Turið Sigurðardóttir Bárður Oskarsson: Flata kaninin 2011Bárður Oskarsson: Flata kaninin 2011 Tilnevning Føroya til Barna- og ungdómsbókmentavirðisløn Norðurlandaráðs 2014: Bárður Oskarsson: Flata kaninin Bókadeildin 2011. Í ár tilnevna Føroyar Fløtu kaninina eftir Bárð Oskarsson til Barna- og ungdómsbókmentavirðisløn Norðurlandaráðs. Í føroysku […]
Fyri aðru fer innan nakrar fáar mánaðir er Flata kaninin eftir Bárð Oskarsson tilnevnd eina virðisløn. Fyrst varð hon tilnevnd Útnorðurlendsku barna- og ungdómsvirðislønina, sum er áljóðandi 60.000 krónur og nú varð hon á bókamessuni í Bologne tilnevnd norðurlendsku barna- og ungdómsvirðislønina, sum er á 350.000 krónur. Hinar bøkurnar, sum eru tilnevndar eru: Danmark Louis Jensen […]
Úr øllum ættum koma vindar Orð: Rasmus Effersøe Lag: Till Østerland vill jag fara. Úr øllum ættum koma vindar, tó ættin ein mær dámar best, hon fór ímillum fjallatindar, har sum eg havi vinfólk flest. Kom, sveima, mjúki vestanvindur, út yvir akrar, gjøgnum skógv! Tú svalir hjarta mítt eitt sindur, tú minnir meg […]
Eg havi tey seinastu mongu árini undirvíst í bókmentum í fólkaskúlanum. Serliga væl dámar mær at undirvísa í yrkingum, hetta inniligasta, ærligasta, bæriligasta og tignarligasta av øllum tekstasløgum. Tá ið eg taki eina yrking fram til næmingarnar at greina og tulka, er ógvuliga vanligt, at tey huffa og suffa og onkur grenjar og tútar um, […]


text:
Nøtrisøga
Nøtrisøga, nøtrari. (en.: Gothic novel, thriller, da.: gyser). Skaldsøga, sum strembar eftir at hugtaka lesaran við at fáa hann at nøtra av óhugna og spenningi. N. umskarast við aðrar spenningssøgur, t.d. krimi. Byrjanin til n. verður ofta sagdur at vera skaldsøgan The Castle of Otranto (1764) eftir onglendingin Horace Walpole. N. var ein sterk hevd í Onglandi gjøgnum 18. og 19. øld við kendum høvundum sum Mary Shelley (Frankenstein 1818) og B. Stoker (Dracula 1897) og í Amerika E.A. Poe (1809-49). N. vaks fram í upplýsingartíðini, tá ið tá ið skynsemi og vísindalig hugsan settust í hásæti. Móti hesum ráðandi rákinum gjørdust n. ein andgerð, sum gav lesarunum høvi til at válka seær í "óvísindaligum" kenslum og óskynsemi. N. er staðsett á markinum millum tað veruleikakenda, realistiska og tað fantastiska. Persónarnir eru í høvuðsheitum staddir í einum veruligum heimi, men knappliga stingur tann yvirnatúrliga hóttanin, skrímslið, seg upp, veruleikin upploysist og kann henda. Í eldri n. vóru harðskapur og kynslív høvuðsevni, ítøkiliggjørd í skrímslinum. Í dag eru nógvir undirbókar av n., tað sum skapar nøtranina, óhugnan kann vera eitt skrímsl ættað frá fólkatrúnni, t.d. varúlvur, vampýrur ella spøkilsi; tað kann eisini vera eitt skrímsl av vísindaligum og tøkniligum slag í n., sum viðhvørt eru framtíðarsøgur við tólmennum við (ó)menniskjansligum eginleikum ella menniskjum við tólmenniseginleikum. Í dag hevur seksualitetur ikki eins stóran týdning í n., tí tey kynsiligu forboðini eru nógv linkað; nú er harafturímóti kynsligur samleiki eitt stórt evni og somuleiðis kroppurin og tær hóttanir, sum hann og harvið persónurin kann vera fyri. N. er eitt stórt øki innan film, víðagitnir filmar eru gjørdir av n. Sostatt gjørdi Hitchcock "Fuglarnar", stuttsøgu eftir Daphne du Mauriers, til film við sama navni (1963). Nøtribókmentir er eitt blómandi tekstslag í okkara tíð, bæði sum dygdarbókmentir og lætisoppar ella dagdvøljubókmentir. Ein nýggjari undirbólkur er n. fyri tanáringar; hesin aldursbólkurin er fyri er fyri bráðum likamligum og sálarligum broytingum, sum elva til óvissu og óskilvísan ótta og skapa gróðrarbotn fyri søgum serstakari handfaring av óhugna og spenningi. Ræðusøgur fyri børn hava langar røtur í skaldskapi av manna munni. Eitt føroyskt savn við n. fyri ungfólk er Svartideyði og aðrar spøkilsissøgur 2006.


text:
Førdur varð Stefan, Guds vitni, til jødiska ráðið,
fullur av Heilagum anda, av Guds kraft og náði.
Undur og tekin so stór millum fólkið hann gjørdi.
Andstygd tað voldi, teir lygnara mót honum førdi.
Ráðharrar hoyrdu hann himmalska boðskapin boða,
ásjón hans tóktist teim eingilsins meinlík at skoða,
tá upp hann leit – og var fullur av Heilagum anda,
himin hann sá, og har Jesus við lið Guds at standa.
Stefan tá álopin varð og úr staðinum drigin,
bað fyri bøðlunum, tá hann við steinum varð vigin:
“Lat hesa synd ikki til lutað teimum nú verða,
Jesus, tak anda mín,” – síðsta hann kundi fram bera.
Stefan, Guds blóðvitni, kundi ei trúgv sína vraka,
lýðin til deyða hann krossin á seg vildi taka.
Hvør tann, ið Jesusi trúfast vil fylgja á foldum,
bera má krossin, til likamið hvílir í moldum.
Heilagi andin har blóðvitnis sáðið út breiddi,
Saulus frá Tarsus so seinni til trúnna tað leiddi.
Gævi tí, Kristus, at frelsunnar livandi sáðið
birtir í hjørtunum trúgv – av Guds miskunn og náði.


text:
Kringvarp Føroya skrivar í dag at landsstýriskvinnan í Skúlamálum, Helena Dam á Neystabø, hevur skift meining og ikki ætlar sær at "hækka aldursmarkið hjá útibúgvandi, ið kunnu fáa hægra stuðulin, úr 18 upp í 20 ár. Og tí ætlar hon at broyta tann partin av uppskotinum, so ongin broyting verður í mun til í dag, tað merkir, at aldurmarkið ikki verður 20 ár".
Men, skrivar Krinvarp Føroya víðari, "fyri at spara somu upphæddina ætlar landsstýriskvinnan at lækka studningin hjá heimabúgvandi við 400 krónum fyrsta januar 2011, so at studningurin beinanvegin lækkar úr 2200 krónum niður í 1800 krónur. Upprunaætlanin var annars, at lækkingin skuldi verða í tveimun, so at studningurin lækkaði 200 krónur fyrsta januar og aftur 200 krónur fyrsta august komandi ár".


text:
19. juni 2013Nr. 91
Kunngerð um avriksflutning í gymnasialu miðnámsútbúgvingunum
Við heimild í § 11, stk. 2, § 26, stk. 2 og § 40, stk. 2 í løgtingslóg nr. 62 frá 15. mai 2012 um gymnasialar miðnámsútbúgvingar verður ásett:
Lærugreinar og gongdir, ið geva avriksflutning
§ 1. Næmingur, sum fær avriksflutning í eini gymnasialari miðnámsútbúgving, sleppur undan einum parti av útbúgvingartíð og næmingatíð og kann harumframt sleppa undan einari ella fleiri próvtøkum.
Stk. 2. Ein útbúgvingarstovnur skal veita avriksflutning, tá stovnurin viðurkennir, at næmingurin undan upptøku hevur vunnið sær veruligan fakligan førleika, sum ger, at hann heilt ella lutvíst hevur nátt fakligu málini í eini ella fleiri lærugreinum í útbúgvingini, ella at næmingurin hevur nátt onnur faklig mál, sum kunnu koma í staðin fyri tey ásettu málini.
Stk. 3. Fakligi førleikin, sum skal veita avriksflutning, kann vera fingin til vega frá áður loknari útbúgvingargongd í Føroyum ella aðrastaðni í minsta lagi á gymnasialum stigi, við sjálvlestri ella á annan hátt áðrenn upptøkuna, sbr. tó § 7.
Stk. 4. Avriksflutningur til næming, sum tekur skúlaár umaftur, ella sum verður tikin upp av nýggjum beint eftir at vera skrivaður út, verður latin eftir reglunum í hesi kunngerð, sbr. tó § 3, stk. 2.
§ 2. Leiðari útbúgvingarstovnsins skal eftir umsókn meta um fakligu førleikar næmingsins, sum kunnu geva avriksflutning. Á tí grundarlagnum ásetir leiðari útbúgvingarstovnsins vavið av undirvísing og møguligum próvtøkum, sum næmingurin kann sleppa undan.
§ 3. Leiðari útbúgvingarstovnsins skal eftir umsókn veita næmingi avriksflutning, sum sleppir honum undan undirvísing og próvtøku í lærugreinum á A-, B- ella C-stigi, sum hann áður hevur lokið við próvtøku ella í øðrum lagi við einum endaligum ársmeti á samsvarandi ella hægri gymnasialum stigi, um so er, at avvarðandi lærugrein er ella kann vera partur av lærugreinarøðini, sum hoyrir til avvarðandi útbúgving.
Stk. 2. Fyri næmingar, sum koma undir § 1, stk. 4, avmarkar skúlin talið av lærugreinum, sum kunnu geva avriksflutning. Avmarkingin verður ásett út frá eini heildarmeting av fakliga tørvi næmingsins og við tí í huga, at næmingurin fær eina samanhangandi skúlagongd. Heildarmetingin kann enda við at fevna um allar lærugreinar, breytauppgávu og breytaverkætlan í breytaskipanini.
Stk. 3. Næmingur, sum hevur lokið breytaverkætlanina á einari breyt, hevur rætt at fáa avriksflutning fyri breytaverkætlanina á hinum breytunum.
Stk. 4. Stigið á tí lærugreinini, sum veitir avriksflutning, skal vera ásett ella góðkent av Mentamálaráðnum. Lærugreinaheiti og lærugreinastig, frá tíðini áðrenn breytaskipanin varð sett í gildi, eru at finna í fylgiskjali 1.
§ 4. Biður næmingur um at fáa útskrivað prógv, grundað á skjalaváttanir fyri áður tiknar stakar lærugreinar, er § 3, stk. 1, 3 og 4 galdandi.
Lutvísur avriksflutningur
§ 5. Leiðari útbúgvingarstovnsins kann eftir umsókn veita næmingi avriksflutning, sum heilt ella lutvíst sleppir næmingi undan undirvísing í lærugrein í útbúgvingini, um leiðarin metir, at áður vunnir førleikar eru við til at náa førleikunum í lærugreinini. Næmingurin skal kortini til próvtøku eftir reglunum í lærugreinini.
Stk. 2. Verður avriksflutningur givin sambært stk. 1, kann leiðari útbúgvingarstovnsins góðkenna, at próvtøkan í lærugreinini verður flutt fram í mun til áður lagda ætlan.
Avriksflutningur við útskifting
§ 6. Leiðari útbúgvingarstovnsins kann eftir umsókn veita næmingi avriksflutning, sum sleppir næmingi undan undirvísing og próvtøku í lærugrein, um næmingur áður hevur lokið eina lærugrein á minst gymnasialum stigi, sum ikki er fevnd av § 3, ella næmingurin hevur lokið eina lærugrein við øðrum lærugreinaheiti, sum leiðari útbúgvingarstovnsins metir, kann koma ístaðin fyri nevndu lærugrein Metingin verður gjørd við tí í huga, at undirvísingargongdin, sum skal veita avriksflutningin, eins væl stuðlar undir at náa málum og eyðkennum við útbúgvingini.
Stk. 2. Avriksflutningur, veittur eftir stk. 1, kann vera fyri felagslærugreinar og breytalærugreinar
Stk. 3. Fær næmingur avriksflutning við útskifting fyri lærugrein á B- ella C-stigi, sbrt. stk. 1, kann leiðari útbúgvingarstovnsins avmarka møguleikarnar at velja lærugrein á hægri stigi.
§ 7. Leiðari útbúgvingarstovnsins kann eftir umsókn veita næmingi tilsøgn um avriksflutning, sum sleppir honum undan undirvísing í einum samanhangandi tíðarskeiði upp til eitt ár, treytað av, at næmingurin nýtir tíðarskeiðið til at fullføra gymnasiala undirvísing uttan fyri Føroyar.
Stk. 2. Tað er ein treyt, at leiðari útbúgvingarstovnsins, eftir eina ítøkiliga fakliga meting, góðkennir lærugreinarnar, málini, aðalinnihaldið og lærugreinastigini í undirvísingini, sum skal fara fram uttan fyri Føroyar. Í metingini skal vera havt í huga, at tá tíðarskeiðið er lokið, skal tað vera gjørligt at veita avriksflutning eftir §§ 3, 5 og 6 fyri alt tíðarskeiðið.
Stk. 3. Leiðari útbúgingarstovnsins kann leggja treytir við ein møguligan avriksflutning uttanlands og krevja, at næmingurin, meðan hann er burtur, fylgir eini virtuellari undirvísing, sum skúlin vísir á í ávísum lærugreinum.
§ 8. Leiðari útbúgvingarstovnsis kann bert víkja frá tilsøgnini um avriksflutning, givin sambært § 7, um næmingurin eftir meting stovnsins ikki í nóg stóran mun hevur luttikið í undirvísingini, sum var treytað í tilsøgnini og í tí virtuellu undirvísingini, sum skúlin álegði næminginum.
§ 9. Leiðari útbúgvingarstovnsins kann eftir umsókn veita næmingi, sum hevur lokið undirvísing sambært reglunum í løgtingslóg um gymnasialar miðnámsútbúgvingar, og sum er løgd uttanlands, avriksflutning sbrt. § 6.
§ 10. Næmingar, sum á nøktandi hátt hava lokið ein part av síni gymnasialu útbúgving í einum Norðurlandi, íroknað sjálvstýrisøkini, og sum er fevnt av avtaluni millum Norðurlond um norðurlendskan útbúgvingarfelagsskap á gymnasialum stigi, hava rætt til avriksflutning eftir § 3. Kravið í § 3, stk. 4 um góðkenning Mentamálaráðsins er ikki galdandi fyri hetta slag av avriksflutningi. Um Mentamálaráðið ikki hevur góðkent lærugreinastig, verður stigið ásett av útbúgvingarstovninum.
Stk. 2. Lærugreinastig frá EB, IB, OIB o.s.fr. sum eru góðkend av danska mentamálaráðnum geva rætt til avriksflutning sbrt. § 3.
Avleiðingar av avriksflutningi
§ 11. Hevur næmingur fingið avriksflutning eftir § 3 í eini lærugrein, kann næmingurin ikki krevja at sleppa at luttaka í undirvísingini í lærugreinini og kann heldur ikki krevja at sleppa til próvtøku í lærugreinini av nýggjum.
§ 12. Leiðari útbúgvingarstovnsins kann skipa fyri serligari undirvísingargongd fyri næming, sum hevur fingið avriksflutning, sum ber í sær, at næmingsins samlaða útbúgvingartíð verður munandi stytt í mun til vanliga undirvísingargongd.
Mannagongd í sambandi við at veita avriksflutning
§ 13. Næmingur skal søkja um avriksflutning, tá útbúgvingin byrjar, sbr. tó stk. 2, og § 1, stk. 4, §§ 7 og 9.
Stk. 2. Leggja serligar orsøkir upp til annað, kann leiðari útbúgvingarstovnsins viðgera umsókn um avriksflutning, meðan útbúgvingin fer fram.
§ 14. Leiðari útbúgvingarstovnsins kann krevja, at næmingurin letur inn skjalprógv fyri ta undirvísingargongd, sum er grundarlag undir umsóknini um avriksflutning, eitt nú váttan ella prógv um undirvísing ella próvtøku, sum skjalprógvar fakligu førleikar næmingsins.
Stk. 2. Leiðari útbúgvingarstovnsins kann eftir ítøkiliga meting bjóða næmingi eina roynd, sum kann verða partur av grundarlagnum undir avgerðini um at veita avriksførleika. Vil næmingurin ikki taka av tilboðnum um roynd, verður tað eisini partur av grundarlagnum undir avgerðini.
§ 15. Søkir næmingur um avriksflutning fyri undirvísing og próvtøku í lærugrein, og tað eru gingin meir enn 5 ár, síðani lærugreinin varð lokin antin við próvtøku ella endaligum ársmeti, kann hann ikki krevja avriksflutning sbrt. § 3. Leiðari útbúgvingarstovnsins kann tó veita avriksflutning eftir ítøkiligari meting.
Stk. 2. 1. pkt. í stk. 1 er ikki galdandi fyri persónar, sum biðja um at fáa útskivað samlað endaligt prógv grundað á skjalaváttanir fyri einstakar lærugreinar.
§ 16. Avgerð um avriksflutning hjá leiðara útbúgvingarstovnsins skal fráboðast næminginum skrivliga. Um avgerðin ikki í fult mát gongur umsóknini á møti, skal avgerðin verða grundgivin og vegleiða um møguleikan at kæra sbrt. § 21.
Avriksflutningur í sambandi við eina samlaða próvtøku
§ 17. Tá avriksflutningur verður givin fyri eina lærugrein sbrt. § 3, verður á prógvið skrivað bæði munnlig og skrivlig próvtøl, ávikavist próvtøl og endalig ársmet eftir reglunum fyri útbúgvingina, í tann mun hesi finnast í lærugreinini, sum veitir avriksflutning. Á prógvið verður skrivað, at próvtalið er fingið við avriksflutningi. Restar eitt av próvtølunum í lærugreinini í, verður ístaðin fyri próvtalið skrivað: ”avriksflutningur uttan flutt próvtal” á sama stað, sum próvtalið skuldi staðið.
Stk. 2. Um eitt próvtal í skrivligum og eitt próvtal í munnligum, skal flytast yvir í prógvið sum eitt samlað próvtal í lærugreinini, verður miðaltalið av tí skrivliga og munnliga próvtalinum, hækkað ella lækkað eftir teim vanligu reglunum, skrivað í prógvið.
Stk. 3. Um tvær ella fleiri lærugreinar, sum skulu flytast á prógvið sum eitt samlað próvtal, verður miðaltalið, hækkað ella lækkað eftir teimum vanligu reglunum, flutt sum eitt próvtal í prógvið.
Stk. 4. Finnast eftir reglunum í lærugreinini, sum veitir avriksflutning, eingi próvtøl, men bert endalig ársmet, verða hesi ársmet kortini flutt í prógvið sum próvtøl, um tað í reglunum fyri útbúgvingina er ásett, at prógvið bert fevnir um próvtøl.
§ 18. Verður avriksflutningur í lærugrein givin eftir § 6, kann leiðari útbúgvingarstovnsins gera av, at møgulig próvtøl frá lærugreinini, sum gevur avriksflutning, kunnu flytast í prógvið eftir reglunum í § 17, sbr. tó § 19.
§ 19. Próvtøl kunnu ikki flytast frá lærdum háskúlum og hægri útbúgvingum.
Stk. 2. Verður avriksflutningur givin, uttan at próvtøl verða flutt á prógvið, verður í staðin fyri próvtalið skrivað: ”avriksflutningur uttan flutt próvtal” á sama stað, sum próvtalið skuldi staðið.
Stk. 3. Próvtøl frá útbúgvingum uttanlands kunnu bert flytast á prógvið um próvtalið umvegis ECTS-stigan kann umroknast til próvtalsstigan lýstan í kunngerð um próvtalsstiga og døming í gymnasialu miðnámsútbúgvingunum.
§ 20. Er tað í reglunum fyri miðnámsútbúgvingar ásett eitt ávíst tal av próvtøkum fyri at fáa eitt samlað prógv, telja próvtøkur frá teimum lærugreinum, sum veita avriksflutning, sbrt. § 3 og § 6 bert við í nevnda tal av próvtøkum, um næmingurin eftir reglunum fyri útbúgvingina, skuldi havt verið til próvtøku í lærugreinini, sum hann er sloppin undan.
Stk. 2. Fyri næming, sum hevur fingið avriksflutning sbrt. § 5, og sum seinni skal til próvtøku í lærugreinini, telur próvtøkan, sum veitir avriksflutning, bert við í ásetta talið av próvtøkum, um næmingurin eftir reglunum fyri útbúgvingina, skuldi havt verið til próvtøku í lærugreinini, sum hann er sloppin undan.
Stk. 3. Avriksflutningur ”uttan flutt próvtal” kann veitast í tann mun, samlaða prógvið í minsta lagi hevur próvtøl í 6 lærugreinum, harav tríggjar skulu vera kravdar lærugreinar. Próvtølini í teimum 6 lærugreinunum kunnu vera fingin til vega við antin próvtøku ella við avriksflutningi.
Kæra
§ 21. Næmingur kann kæra avgerð um avriksflutning hjá leiðara útbúgvingarstovnsins til Mentamálaráðið innan 2 vikur, eftir at avgerðin er kunngjørd næminginum.
Stk. 2. Kæran skal vera skrivlig og latast leiðara útbúgvingarstovnsins. Um leiðarin heldur fast við sína avgerð, sendir hann kæruna til Mentamálaráðið við eini frágreiðing um málið. Áðrenn kæran verður send Mentamálaráðnum, skal leiðarin geva næminginum høvi at gera viðmerkingar til frágreiðing leiðarans innan 1 viku.
Gildiskoma
§ 22. Henda kunngerð kemur í gildi dagin eftir, at hon er kunngjørd og er galdandi fyri næmingar, sum byrja skúlagongd í breytaskipanini 1. august 2013 ella seinni.
Mentamálaráðið, 19. juni 2013
Bjørn Kalsø (sign.)
landsstýrismaður
/ Poul Geert Hansen (sign.)
Fylgiskjal 1


text:
Skrivað hevur Jan Smedemark
Ræður um at ríða á aldukambinum12. mai 2018 | Jan Smedemark
Sunnudagin verður dystur í Sørvági fyri aðru ferð í ár. Fyrra dystin vunnu vit og var tað eisini tann dysturin, sum í langa tíð var hin einasti har TB/FC Suðuroy/Royn megnaði at skjóta mál, tá Stefan skjeyt tvey mál uppá … Les meira
Einastandandi avrik i Gøtu11. mai 2018 | Jan Smedemark
Í gjár var dystur í Gøtu har TB/FC Suðuroy/Royn møtti Víking í fjórðingsfinaluni í Løgmanssteypinum. Fá høvdu væntað, at tað fór at enda við einum 2-0 sigri til grønu suðuroyingarnar, summi høvdu kanska vóna hetta.
TB/FC Suðuroy/Royn hevði gott tak … Les meira
Størri munur á toppi og botni í ár7. mai 2018 | Jan Smedemark
Sum eitt framhald við einum yvirliti yvir Betrideildina eftir hesi fyrstu níggju umførini í ár, so kann eisini staðfestast at tað er størri munur á toppi og botni í ár.
HB liggur sum kunnugt á odda, teir hava 22 stig. … Les meira
Status eftir níggju umfør6. mai 2018 | Jan Smedemark
Eftir hesi fyrstu níggju umførini er tíðin komin at gera eitt lítið status yvir hópin og hesar níggju dystirnar. TB/FC Suðuroy/Royn hevur eftir hesar níggju dystirnar fingið sjey stig, sum hevur við sær, at liðið er nummar átta í Betrdeildini.
Fýra … Les meira
Tórsdagsdystur í Havn11. apríl 2018 | Jan Smedemark
Tórsdagin klokkan 18:00 verður dystur í Gundadali hjá TB/FC Suðuroy/Royn har B36 tekur ímóti. Sannast má, at higartil so hava hvørki TB/FC Suðuroy/Royn ella B36 fingið eina byrjan uppá kappingarárið, ið er nakað serligt.
B36 hevur fingið fýra stig eftir … Les meira
U18 G / 2. deild kv12. mars 2018 | Jan Smedemark
U2112. mars 2018 | Jan Smedemark
U15 G12. mars 2018 | Jan Smedemark
Sunnudagin byrjar Betri Deildin7. mars 2018 | Jan Smedemark
Sunnudagin verður fyrsta umfar í Betri Deildini, hetta fyrsta umfarið er eisini fyrsta umfar við nýggja stuðlinum hjá bestu fótbóltsdeildini hjá monnum.
TB/FC Suðuroy/Royn byrjar á heimavølli við Stórá ímóti NSÍ. Runavíkingar leiktu leygarkvøldið ímóti Víkingi í stórsteypadystinum, sum Víkingur … Les meira
Felagsvenjing (14 D/G og eldri)5. november 2017 | Jan Smedemark
Felagsvenjing (U12 D/G)5. november 2017 | Jan Smedemark
U76. september 2017 | Jan Smedemark
U8 D/G22. august 2017 | Jan Smedemark
U10 D/G22. august 2017 | Jan Smedemark
U12 G22. august 2017 | Jan Smedemark
U12 D22. august 2017 | Jan Smedemark
U14+17 G22. august 2017 | Jan Smedemark
U14+16 D22. august 2017 | Jan Smedemark
Sigursmyndir: TB/FC Suðuroy/Royn – ÍF20. august 2017 | Jan Smedemark
Niðanfyri er eitt myndasavn av myndum frá dagsins dysti, ið bleiv vunnin 1-0 við Stórá ímóti ÍF. Sostatt eru fyrstu stigini vunnin eftir summarsteðgin.
Myndir: TB/FC Suðuroy/Royn – B36 (0-1)12. august 2017 | Jan Smedemark
Nakrar myndir frá dagsins dysti ímóti B36, ið endaði við einum 0-1 tapið ímóti árstalsfelagnum úr høvuðstaðnum.


text:
Endiliga vunnu okur
Mortan Enni | 25/04/18
Oddaliðið og steypavinnarin frá 2016 var á vitjan í Trongisvági fyri aðru ferð í 2018. KÍ hevur altíð havt tað trupult við Stórá. Sum oftast eru marginalarnir falnir í teirra lut, og teir hava altíð verið noyddir til at stríðast fyri stigunum. TB/FC Suðuroy/Royn høvdu broytt spæliskipanina eitt sindur. Isaac Shaaze var ikki við ídag, tí hann hevur onkur persónlig ørindi í Svøríki. Eirikur Magnusarson hevði leikbann, so Rani Johansen og John Villi Leo spældu fyri fyrstu ferð við frá byrjan, báðir spældu ein sera góðan dyst og hava rós uppiborið.
Av tí at liðið var nakað skert hevði Glenn Ståhl eina 5-3-2 spæliskipan, har Búi og Salmundur vóru á toppinum. John Villi Leo kom inn fyri Isaac og Rani fyri Eirik.
Leikferðin var høg at byrja við, bæði liðini fluttu bóltin skjótt sínamillum, men KÍ hevði eina lítla yvirvág. Suðuroyinganir spæla sum kunnugt væl í verjustøðu, men trupulleikin hevur verið at umsett nakað til vandastøður á seinasta 1/3 á vøllinum. Tá einir 10 minuttir vóru leiktir fær KÍ horna, suðuroyingar megna ikki at sparka bóltin burt, og Páll Klettskarð takkar fyri og skorar lættliga. Ein skuldi hildið, at heimaliðið fall í fátt, nú tað hevur fingið fleiri brotaskjógvar í seinastuni, men teir raknaðu veruliga við og ótu seg spakuliga fram eftir KÍ hálvuni, hetta gav onkrar farligar skotroyndir, og viðhaldsfólkini byrjaðu at rakna við.
Sanniliga var tað gleðiligt tá Salmundur Bech fyrst kempar seg leysan og tvingar málverjan til eina góða bjargini, og so tá hann beint aftaná skorar til 1-1 eftir horna byrja suðuroyingarnir at tevja blóð, teir pressa KÍ í botn til hálvleiks, men støðan helt sær.
Suðuroyingarnir hildu fram at trýsta KÍ. Tað riggaði væl at spæla langar bóltar handan KÍ-verjuna ið ikki hevði kontrol á støðuni. Tá 1 tími er farin er fríspark til TB/FC Suðuroy/Royn. KÍ megnar at skalla bóltin burt, men hann verður lyftur upp um verjugarðin aftur, og mínn sann um ikki dagsins leikari, Salmundur Bech, skorar. Nú galt tað um, at halda fast. KÍ spenti álopsbogan og Suðuroyingar vardu nú fyri tað mesta. Ágangurin var øgiligur seinastu løtuna, men Budakovic, Teitur Olsen og Dennis Nielsen stýrdu øllum væl og teir vóru sera sannførandi í verjuspælinum.
Dómarin legði 5 minuttir afturat, og flest øll kikkaðu eftir ondini sum KÍ álopini skolaðu yvir okkum. Men støðan helt sær og suðuroyingarnir eru klárir til næsta umfar. Hetta var ein sera týðandi sigur at fáa, nú tað endiliga glapp við málskjótingini og menn kempaðu og spældu heilt væl til tíðir.
Sum áskoðari sær mann, at liðið mennist fyri hvønn dyst og okur gleða okkum til landskappingin byrjar aftur, tá suðroyingar skulu møta Víkingi í Norðagøtu.


text:
Curaçao
Curaçao (úttalast Kurasaw) er ein oyggj og eitt sjálvstýrandi land í Suðurkaribiska havinum tætt við strondina á Venezuela. Oyggin er partur av Niðurlendska Karibia og fekk sjálvstýri í 2010 og er ein partur av Niðurlendska kongsríkinum, men er eins og Føroyar ikki partur av ES. Landið Curaçao er høvuðsoyggin og tann lítla óbygda oyggin ið nevnist Klein Curaçao (Lítla Curaçao).
Curaçao er ein av teimum trimum ABC-oyggjunum. Fólkatalið er gott 150.000, landið fevnir um 444 km2. Høvuðstaðurin eitur Willemstad.


text:
Stropin er ein dagstovnur, ið byrjaði sítt virksemi í september 2012, fyri børn úr ½ til 6 ára aldur. Stovnurin liggur í einum náttúruríkum umhvørvi, har ið náttúran náttúrliga setur sín dám á gerandisdagin.
Vit sóknast eftir:
Námsfrøðingum, ið kunnu arbeiða sjálvstøðugir, eru ja-ligir, duga at samstarva, taka ábyrgd og duga at seta sær mál eins og at skapa ein spennandi og fjølbroyttan gerandisdag, har barnið er í miðdeplinum.
Vit bjóða 5 spennandi størv, ið eru í støðugari menning, har tit kunnu verða við at mynda og seta tykkara dám á okkara frálíka stovn við óteljandi møguleikum. Størvini eru bæði á vøggu- og barnagarðsstovu
Størvini eru 40 tíma viku ætlað námsfrøðingum. Um umstøður eru til tess, so kann møguleiki verða fyri niðursettari arbeiðstíð.
Grunda á, at vit nýta ársverk, er tímatalið 37,5 um vikuna. Afturat dagliga arbeiðinum á stovninum, eru fundir og fyrireiking eftir vanliga arbeiðstíð, talt við í ársnormin, ið samanlagt telur 40 tíma viku.
Setanarviðurskifti:
Størvini vera sett 6. august 2018, ella eftir nærri avtalu. Um ongir námsfrøðingar søkja, verða hjálparfólk sett tíðaravmarkað.
Løn sambært sáttmála millum Føroya Pedagogfelag og Kommunala Arbeiðsgevarafelag Føroya. Lønarstig 11 – 20 fyri Námsfrøðingar.
Arbeiðstíð, mánadag til fríggjadag kl. 07.15 – 17.00.
Skrivlig umsókn saman við prógvi og møguligum viðmæli/-um skal verða Fuglafjarðar kommunu í hendi í seinasta lagi:
Týsdagin 19. juni 2018 kl. 12.00
Fuglafjarðar kommuna
Ennivegur 38
Fo-530 Fuglafjørður
Ella info@fuglafjordur.fo
Meira fæst at vita um størvini og um stovnin við at venda sær til Annu Joensen, leiðara, telefon 238041, ella stropin@fuglafjordur.fo.


text:
Nótakoyrikort er heitið á nýggjum undirvísingartilfarið, sum er lagt á Snar. Nótakoyrikortið er, sum navnið sigur, ein tilgongd at læra næmingar nótar.
Jens Mortan Mortensen hevur skrivað Nótakoyrikortið. Seinni koma Nótakort 2 og Nótakoyrikort 3.
Koyrikortið miðjar ímóti: at næmingar læra hvussu nótaskipanin er uppbygd, hvussu nótarnir eita, hvar teir liggja á nótalinjum, á klaverinum í G-lykil og í F-lykil.
Í frálæruni verður keyboard brúkt við 5 oktavum, sum næmingarnir læra at spæla á.
Næmingarnir skulu, fyri at fáa eitt nótakoyrikort, spæla tey løg, sum hoyra til Nótakoyrikort 1, Nótakoyrikort 2 ella Nótakoyrikort 3, og fylla út teoriina, sum hoyrir til nótakoyrikortið, vísa at teir duga at hoyra tónainterval, og vísa at teir hava roynt at syngja.
Í Nótakoyrikortið er:
Netbók
Netbók: Nótakoyrikort 1. Les og spæl nótar. Syng og dansa
Í netbókini eru nótar, sangir, vísur, kvæði, níggju uppgávur til Nótakoyrikort 1, heiðurbræv, svarark til uppgávur og eyka uppgávubløð.
Netbókin er á Snar.fo/notakoyrikort.
Alt tilfarið kann prentast til næmingarnar.
Lesiundirlag
Níggju lesiundirløg - eitt til hvørja roynd - í A3 stødd við mynd av keyboard og nótum. Síðurnar skulu laminerast.
Næmingarnir kunnu venja at spæla á avmyndaða keyboardinum á lesiundirlagnum.
Nótakortspæl
A4 ark við nótamyndum og nótanøvnum at laminera og klippa sundur til kort. Kann brúkast til minniskort, kortspøl o.s.fr.
Tekna nótar
Tvær síður, ein í F-lykil og ein í G-lykil til at prenta. Næmingarnir skulu tekna nótar, har navnið stendur undir.
Youtube
Allir sangirnir síggjast á youtube. Leinkja er sett við allar sangirnar.
Koyrikortið miðjar ímóti, at næmingar í fólkaskúlanum læra at lesa nótar.
Næmingarnir skulu seta nøvn á nótar, tekna nótar, spæla á klaver/keyboard eftir nótum og syngja eftir nótum.
Nótakoyrikortið fevnir eisini um at taka stev og at kvøða.
Fyri at fáa nótakoyrikortið, skulu næmingar til eina ella fleiri av níggju royndum.
Tær níggju royndirnar eru uppbygdar á sama hátt, men innihaldið er ymiskt.
Frálæran kann skipast sum ein miðvís frálæra frá skúlabyrjan til næmingarnir taka nótakoyrikortinum í 3., 4. ella 5. flokki.
Lærarin kann eisini velja at hava nótakoyrikortið á skrá í nakrar mánaðir í 3., 4. ella 5. flokki.
Frálæran kann skipast sum ein gjøgnumgongd av bókini, ella næmingarnir kunnu fara beinleiðis til at loysa eina av uppgávunum til nótakoyrikortið.
Næmingarnir skulu hava atgongd til klaver ella keyboard.
Tað er ikki neyðugt, at eitt klaver/keyboard er til hvønn næming.
Flokkurin kann býtast í bólkar, sum arbeiða við hvør sínum parti av nótakoyrikortinum.
Nótakoyrikortið er væl egnað til felags frálæru, har talva/samvirkin talva verður brúkt.


text:
Vit í Føroya Pedagogfelag fegnast stórliga um, at útbúgving til hjálparfólk á námsfrøðiliga økinum eftir ætlan longu verður klár í januar 2019.
Útbúgvingin kann geva hjálparfólkum ein góðan møguleika at ogna sær fakliga vitan og kanska betra sínar fakligu førleikar.
Gevur útbúgvingin sum námsfrøðiligur atstøðingur eisini atgongd til námsfrøðiligu útbúgvingina á Fróðskaparsetrinum, sum Pedagogfelagið hevur kravt, so verður hendan útbúgvingin helst eitt stórt stig á leiðini at loysa stóra námsfrøðiliga trotið á føroyska arbeiðsmarknaðinum.
Útbúgving í Suðuroy
í Dag & Viku týskvøldið førir løgmaður brádliga fram í samband við viðgerð av støðuni í Suðuroy, at “tey” halda nýggja útbúgvingin “liggur væl í Suðri”.
Liggur væl fyri hvønn? Hvør hevur gjørt hesa metingina og sambært hvørjum grundarlagi?
Tað er sera harmiligt at slík “politisk” boð longu verða givin um staðseting, tá ein arbeiðsbólkur fyrst nýligani er settur at arbeiða við útbúgvingini. Pedagogfelagið hevur ikki frætt at hesin arbeiðsbólkur er komin á mál, og hava ikki fingið uppskot til hoyringar.
Í samband við sáttmálasamráðingarnar, sum løgmaður eisini nevnir í samrøðuni í D&V, vóru krøv sett til námsfrøðiligu atstøðisútbúgvingina:
· útbúgvingin gevur atgongd til víðari lestur til námsfrøðing, um evnini eru til tað.
· útbúgvingin err serliga ætla teimum við royndum á námsfrøðiliga økinum.
· útbúgvingin er atkomulig hjá hjálparfólkum runt um í landinum.
Royndu hjálparfólkini vilja nema sær eina útbúgving innan fakøkið. Tað er eitt greitt ynski. Fleiri teirra eru vaksin fólk við familju, sum hava sett búgv. Og tey búgva kring alt landið. Tað vildi tí verið sera møtimikið at rykt upp við rót og flutt alla familjuna til Suðuroy, ella til onkran annan útjaðara í Føroyum.
Limir í Pedagogfelagnum hava viðmerkt síðani tíðindasendingina, at um útbúgvingin liggur í einum útjaðara, so er tað líka lætt - um ikki lættari - at flyta til Danmarkar at nema sær útbúgving. Har eru enntá betri stuðulsmøguleikar.
Vit eru fullgreið yvir at Suðuroy hevur nakrar serligar avbjóðingar og tað uttan iva hevði verið til stóran gagn fyri oynna at fingið fleiri almenn arbeiðspláss, enn sum nú er - tó nýtist hetta ikki knýtast beinleiðis við semjuna millum Fíggjarmálaráðið, Kommunala arbeiðsgevarafelagið og Pedagogfelagið um at virka fyri eini atstøðis-útbúgving til hjálparfólk.
Skal útbúgvingin verða ein møguleiki fyri øll roynd hjálparfólk í Føroyum, so eigur politiski myndugleikin at kanna nærri hvør málbólkur kann væntast at vilja taka útbúgvingina, og tá grundgeva fyri staðseting, áðrenn staðsetingin gerst endaligur veruleiki.
Ein annar møguleiki kundi til dømis verið at nýta verandi námsfrøðiligu útbúgvingarførleikarnar á Fróðskaparsetrinum til atstøðisútbúgvingina, so atkomuligheitin er meira jøvn fyri øll í landinum, og fakliga knýti til fullu námsfrøðisútbúgvingina gerst ein meira natúrlig yvirgongd.
Jógvan Philbrow
-
-
Created: 01 June 2018
Captain Fantastic í Havnar Bio 11/9 kl. 20.00
Gott kvøld, hetta er ein stuttlig avbjóðing at “innleiða” ein film.
Eg havi lisið meg fram til, at hetta er ein søga um uppaling, um at veksa til og hvørjar raðfestingar hava týdning at gera í lívinum.
-
-
Created: 21 October 2017
Jógvan Philbrow
Ennivegur 21
Fuglafjørður
Tlf. 288576
teldupost: This email address is being protected from spambots. You need JavaScript enabled to view it.
Útbúgvin námsfrøðingur í 2002, tá Føroya Læraraskúli.
Starvast sum námsfrøðingur á einari vøggustovu frá mars 2002 til oktober 2004.
Starvast sum leiðari á Frítíðarskúlan hjá Fuglafjarðar kommunu, seinni Kambur, frítíðarskúli og dagstovnur fyri tey 6 ára gomlu, frá nov. 2004 til mai 2012.
Nevndarlimur í Føroya Pedagogfelag, har eg havi veri skrivari og næstformaður. Frá mai 2005 til august 2014.
Leiðari á Stropanum, dagstovnur hjá Fuglafjarðar kommunu, á Kambsdali, byrjaður í mai 2012 til apríl 2015. (www.stropin.fo)
Nú Formaður í Føroya Pedagogfelag, valdur á aðalfundinum 11. apríl 2015. Afturvaldur í mars 2018.
-
-
Created: 27 August 2018


text:
Virksemið hjá Svitzer í Føroyum verður rikið úr Svøríki, og tí skal reiðaríið rinda svenskan skatt, siga svensku skattamyndugleikarnir. Svitzer váttar og upplýsir, at reiðaríið tosar um málið við myndugleikarnar.Svenska Skatteverket hevur kannað skattaviðurskiftini hjá Svitzer seinastu árini, og er
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Trivnaðarætlan Skálavíkar Skúli her
Til og við 5. flokk ganga børnini í Skálavík í skúla í bygdini. Frá 6. flokki til 10. flokk ganga tey í Meginskúlanum. Skipað skúlakoyring er millum Skálavík og Meginskúlan, og bussur koyrir fleiri ferðir dagliga.
Skálavíkar skúli
Skálavíkar skúli liggur í friðarligum og náttúruvøkrum umhvørvi tætt við ánna, ið rennur gjøgnum bygdina. Stutt er niðan í hagan og oman í fjøru. Við skúlan er FIFA vøllur og kommunan er í ferð við at gera eitt spælipláss.
Í løtuni er 1,5 lærarastarv í Skálavíkar skúla, har 11 næmingar ganga. Her starvast tveir lærarar og tveir stuðlar.
Til ítrótt nýtir skúlin svimjihylin og ítróttarhøllina í Sandoyar Meginskúla.
Skúlin leggur dent á fakliga høgt støði og góðan trivnað.
Skúlin er útgjørdur við nútímans hentleikum, tað verið seg bæði samvirknari talvu og farteldum.
Somuleiðis er skúlin er útgjørdur til fólk við breki m.a. við lyftum.
Skúlaleiðari er Ragna Leivsdóttir
Skálavíkar skúli,
Gerðisvegur 13, 220 Skálavík.
Telefon 36 12 81
Sandoyar Meginskúli
Sandoyar Meginskúli er framhaldsskúlin fyri alla Sandoynna. Næmingarnir
eru í bygdaskúlunum frá 1. til 5. flokk og halda so fram í Sandoyar
Meginskúla í 6. til og við 10. flokk.
Í løtuni eru 75 næmingar og 11 lærarar á skúlanum.
Skúlin stendur í Traðardali við Sandsvatn. Umhvørvið er vakurt, og við
skúlan er fótbóltsvøllur, svimjihylur og ítróttarhøll, sum verða nógv brúkt av
næmingunum.
Skúlin er væl útgjørdur við nútímans tøkni talgildar talvur og teldustova við
farteldum eru tøk.
Meginskúlin er ein skúli, ið hevur eina slíka stødd, at øll kennast. Hetta lættir
um samstarvið millum lærarar og næmingar, og eisini millum heim og skúla.
Umframt regluliga skúladagin eru javnan evnisdagar við ymiskum innihaldi.
Hvønn desember eru evnisdagar við ymsum verkstøðum.
Elsa Vest, heilsufrøðingur, er fast í skúlanum týsdagar.
Skúlastjóri er Hansa M. Glerfoss
Sandoyar Meginskúli, Heimasandsvegur 142, 210 Sandur. Telefon 36 10 38


text:
Bræv Paulusar ápostuls til Efesusmanna, kapittul 2
Áður deyðir í syndini, nú gjørdir livandi í Kristi
v1
Eisini tykkum, sum vóru deyðir í misgerðum og syndum tykkara,
v2
ið tit áður livdu í samsvarandi tíðarháttinum í hesum heimi, eftir hansara lagi, sum valdar herliðinum í luftini, tí anda, sum nú er virksamur í børnum ólýdnisins,
v3
sum eisini vit øll áður livdu ímillum í holds girndum okkara, tá ið vit gjørdu tað, sum holdið og hugsanirnar vildu, og vóru av náttúru vreiðinnar børn eins og eisini hinir; –
v4
men Guð, sum er ríkur í miskunn, hevur av sínum mikla kærleika, sum hann elskaði okkum við,
v5
eisini tá ið vit vóru deyðir í misgerðum okkara, gjørt okkum livandi saman við Kristi, – av náði eru tit frelstir! –
v6
og reist okkum upp saman við honum og givið okkum sæti saman við honum á himnagrundum í Kristi Jesusi,
v7
fyri at hann í komandi tíðum kundi sýna hin ómetaliga ríkdóm av náði síni við góðsku móti okkum í Kristi Jesusi.
v8
Tí av náði eru tit frelstir, við trúgv, og tað er ikki tykkum at takka, tað er Guðs gáva;
v9
ikki av gerningum, fyri at eingin skal rósa sær.
v10
Tí at vit eru verk hansara, skapaðir í Kristi Jesusi til góðar gerningar, sum Guð frammanundan hevur skipað fyri, at vit skuldu leggja okkum eina við teimum.
Áður fremmandir fyri Guði, nú atgongd til faðirin
v11
Tess vegna skulu tit minnast til, at tit, sum áður vóru heidningar í holdi og vóru kallaðir óumskornir av hini sonevndu umskeringini í holdi, sum er gjørd við hond,
v12
at tit í teirri tíðini vóru uttan fyri Krist, útistongdir frá borgaraskapi Ísraels og fremmandir fyri sáttmálunum við fyrijáttan teirra, uttan vón og uttan Guð í heiminum.
v13
Men nú, í Kristi Jesusi eru tit, sum áður vóru langt burtur, komnir nær til við blóði Krists.
v14
Tí at hann er friður okkara, hann sum sameindi báðar partar til eitt og breyt niður millumgarðin, sum gjørdi skilnað,
v15
fíggindskapin, tá ið hann í holdi sínum tók av lógina við boðorðum og skipanum, til tess at hann í sær kundi skapa teir báðar til eina nýggja menniskju, við tað at hann íbirti frið,
v16
og at gera teir báðar sáttar í einum likami við Guð við krossinum, við tað at hann á honum sló fíggindskapin í hel.
v17
Og hann kom og boðaði frið fyri tykkum, sum langt burtur vóru, og frið fyri teimum, sum nær vóru.
v18
Tí at við honum hava vit báðir partar í einum anda atgongd til faðirin.
v19
So eru tit tá ikki longur fremmandir og útlendingar, men tit eru samborgarar við hinum heilagu og Guðs húsfólk,
v20
uppbygdir á grundvøll ápostlanna og profetanna, meðan Kristus Jesus sjálvur er hornasteinurin,
v21
sum hvør bygningur verður samanbundin við og veksur upp til eitt heilagt tempul í Harranum,
v22
sum eisini tit verða samanbygdir í til ein Guðs bústað í andanum.


text:
Á bókini eru søgur og aðrir tekstir um dýr, sum børn kenna tey í sínum gerandisdegi. Nógv er at lesa, men børnini eiga eisini at sleppa at siga frá ymiskum, sum tey hava upplivað sjálv. Eisini eiga tey at sleppa at tekna tað, tey hava lisið. Nógv í bókini kann verða nýtt saman við evning, smíði, handarbeiði ella í køki. Fløga við øllum sangunum fylgir við, tá keypt verður flokssett av bókini. Fløgan er einans til undirvísing. Vit skriva er skrivibók til bókina. Svarlisti er eisini til útgávuheildina.
Vit lesa eru bøkur, sum eru ætlaðar børnum á 10 - 13 ára aldri. Børn á hesum aldri síggja nógv, hoyra nógv og hugsa nógv. Bøkurnar eru um ymiskt, sum børn á hesum aldri kenna væl, og fara tey tí at duga at tosa um tað, tey lesa. Tey fara eisini at duga at skriva um tað, tey hava lisið.
Prikkut vár og Kom við eita útgávuheildirnar, sum eru framhald av Dýr og dorg.
Hetta er skrivibók til lesibókina Dýr og dorg. Á skrivibókini eru uppgávur til tekstin í lesibókini, mállæruup...
Hetta er svarlisti til uppgávurnar í skrivbókini til Dýr og dorg. Vit lesa.


text:
Tveir túrar í Hesti
Seinastu árini hevur Eysturoyar Gongufelag skipað fyri tveimum túrum út í Hest. Fyrri var 17. juni 2007 og tann seinni var 18. juli 2010.
Á fyrra túrinum var hampuligt veður. Úr bygdini gingu vit suður á Hælin og niðan á oynna, vestur á Álvagjógv, fram við tjarnunum uppi á oynni norður ímóti Skriðugili og síðani oman aftur í bygdina. Myndir eru her.
Seinna túrin varð veðrið ikki til vildar. Eftir at hava spákað í bygdini, gingu vit vestur ímóti Hestboga. Eftir at hava drukkið ein munn, varð farið upp á “gólv”. Síðani aftur til bygdina. Tá regnaði illa, so tað var gott hjá okkum 25 vátu fólkum at sleppa undir tak í kjallaranum í Svimjihøllini, at bíða til báturin kom.
Myndir eru her.


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Verkætlanir fyri 2012 eru játtaðar í tveimum umførum:
Í seinna umfari, har umsóknarfreistin var 15. mars 2012, hevur Fiskimálaráðið gjørt av at játta 1,100 mió. kr. afturat til 7 nýggjar verkætlanir í 2012 frá Fiskivinnuroyndum í 2012.
Í fyrra umfari, sum hevði umsóknarfreist 15. nov. 2011, vórðu 16 verkætlanir (8 framhaldandi +8 nýggjar) játtaðar beint fyri nýggjár 2011 (1,650 mió. kr. til 8 nýggjar og 8 framhaldandi (1,530 mió. kr.).
Tilsamans eru nú játtaðar 4,235 mió.til 7+16 verkætlanir av tøku játtanin fyri 2012, sum er 4,308 mió. kr. Játtanin til FVR fyri 2012 er 4,308 mió. kr. (sum er 0,7 mió. kr. minni enn undanfarin ár).
Kunning um FVG2012.doc - fyrr umfarið
Kunning um FVR2012(1).doc - fyrra umfar (15nov2011) og seinna umfar(15mars2012)
Fyrra umfarið:


text:
Diktatoriska fólkakirkjan
”Folkekirken kommer således til at gå imod sit eget grundlag, hvis der indføres et vielsesritual for homoseksuelle. Den kommer også til at modsige sig selv, for det nugældende vielsesritual er eksklusivt i sin forståelse af ægteskabet mellem en mand og en kvinde som den ene, gudvillede ordning for menneskelivet.”
Soleiðis siga 3 kristnir heimspekingar í Politiken 13.juni.
Eg snøgt sagt skilji ikki tey, sum velja at tulka Bíbluna liberalt, á hesum økinum. Tað stendur skriva svart uppá hvítt við gullrond. Fleiri ferðir. Gamla Testamenti sigur tað, og Paulus endurtekur tað. Samkynd eru syndig, og tískil ikki loyvi.
Fólkaræði
Men størsti trupulleikin í hesum máli er ikki, hvat Bíbilian sigur um samkynd. Nei, stórsti trupulleikin er at fólkakirkjan vil ikki siga tað næsta.
Um staturin tvingar líkarætt á fólkakirkjuna, so má fólkakirkjan taka næsta stigið. Og tað er at loysa frá statinum. Tað kann ikki verjast at ein almennur stovnur, sigur eitt í síni grundlóg, og praktiserar nakað annað.
Hvussu kann fólkakirkjan vera álítandi tá hon mótsigur sær sjálvari?
Hvussu kunnu vit taka hana seriøst, tá hon ikki talar at baktalaraum, drykkjufólki, siðloysingum (helvtin av øllum børnum eru fødd í siðloysi), lygnarum, pengagrískum o.s.fr.?
Og talar næstan einans sera harðliga at samkyndum?
Hon kann ikki takast seriøst tá!
Fyri meg hevur avtøkan av fólkakirkjuni altíð verið tað einasta rætta. Við at loysa fólkakirkjuni frá, fær okkara samfelag satt trúarfrælsi og demokrati.
Onga staðni síggja vit at Jesus eggjar til politiskt vald fyri kristin.
Onga staðni í NT verður argumentera fyri politiskum valdi. Ein kristin skal biðja fyri yvirvøldini og verða yvirvøldunum lýðin.
Sum áður sagt, Jesus segði við hermenn, at teir skuldu vera nøgdir við løn sína. Og at keisarin skuldi fáa tað, sum var hansara og Guð sítt.
Frælsi til at liva
”Målet med lovforslaget er dybest set en opløsning af ægteskab og familieliv, idet det må ses som et skridt i retning af opløsningen af forholdet mand-kvinde som den givne ramme for et barns tilblivelse og opvækst.”
Sum eitt demokratiskt samfelag kann eingin nokta teimum samkyndu líkarætt. Ei heldur fólkakirkjan.
Og tí má hon loysast frá statinum.
Tí at, tað er eisini rætturin, hjá religion at vera eksluderandi. Við at loysa fólkakirkjuna frá, verður kristindómur ein felagsskapur sum allir aðrir, og kemur undir krøvini um sjálvrakstur.
Tá kunnu vit finna útav um grundarlag er fyri kristindómi, við sínum barnadópi, eksluderandi giftarmáli, synd, jarðarferðum og alt annað.
Ikki fyrr enn tá gerst fólkakirkjan ektað, og tá viðurkennur kirkjan, hvør hevur ræðisrættin í okkara samfelag.
Alt fólkið!
Tað er ikki upp til kristindóm til at avgera, hvussu fólk skulu liva. Kristindómur er ein spurningur um trúgv, og trúgv er ein spurningur um at velja at trúgva.
Kristindómur hevur so slettis ikki avgerðarrætt til at siga, hvat er eitt gott foreldur. Um einlig, einkjufólk, ommur og abbar kunnu uppdraga, kunnu samkynd eisini. Hitt klagar eingin um. Børn hava brúk fyri tryggum kørmum, og tað kunnu sanniliga samkynd veita. Tey eru vanlig fólk eisini.
Duld maktsjúka
Alt ov nógv kristin hava misskilt sín leiklut. Og er tað at vera vegleiðandi í mun til tað kristnu trúnna. Ístaðin hava tey valt hendan misskilta fólkaræðisliga avmarkandi leiklutin. Fólkaræði merkir ræði hjá fólkinum. Ikki hjá religion. Religion og politikkur hóska ikki saman, tí at relgion er avmarkandi og sum oftast ekskluderandi.
Jesus var ikki maktsjúkur, men tolin. Hann rann ikki aftaná og helt áfram. Tann ríki unglingin slapp at velja sjálvur. Og fara avstað.
Fólkið hevur talað og lat tað ráða, ikki religion.
Merki: børn, Fólkakirkjan, fólkaræði, foreldur, samkynd, Teitur Vágadal


text:
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Røðan hildin til Vendetta endabrestin í Sjónleikarhúsinum 16. juni 2012:
Seinastu mánaðirnar hevur Føroya Vanstýri gjørt so nógvan akuttan skaða á okkara elskaða land, at tað kann vera trupult at hugsa í stórum linjum: So sum, hvat er tað fyri eitt land, sum vit vilja liva í?
Oftast fer politiska illsinnið til at sløkkja BADH eldarnar, ið loga hóttandi kring okkum.
Men skulu vit taka nakað positivt burturúr politisku støðuni í dag, so er tað, at ungmannafeløgini veruliga hava funnið flogið aftur. Í nógv ár undir ABC líkasæluni, ruraðust bæði vit og okkara ungdómur í ein líkasælan svøvn.
Men seinastu mánaðirnar hava Sosialistisk Ung og Unga Tjóðveldi víst vegin og stríðst saman við fakfelagsrørsluni. Tey hava víst, at tey ikki finna seg í, at Føroya Vanstýri hevur tikið okkum til gíslar. At Annika og slipsadreingirnir spakuliga eru farin undir skipaðu niðurlagingina av vælferðarsamfelagnum.
Okkara ungu hava stillað seg upp, og sagt FUCK NEI!
Tey hava stríðst! Og meðan líkasælan og máttloysið enn merkja tey eldru ættarliðini, so hava tey ungu kempað, og kvøldið í kvøld er enn eitt dømi um hetta stríð.
Eg má rósa Unga Tjóðveldinum! Ikki síðan Annlis’sa tíð hevur ungdómsrørslan verið so sterk í Tjóðveldinum. Tað gevur mær vón fyri framtíðina, og tað er framtíðina eg ætli mær at røða um.
Sum tjóðveldisfólk fái eg ofta skotið í skógvarnar, at loysingin er málið hjá mær, men hvat so aftan á loysingina?
Eg skal siga beinanvegin, at fyri meg er loysingin ikki málið. Hon er eitt amboð, til at skapa eitt samfelag við vøkstri. Eitt samfelag sum er í tráð við føroysku fólkasálina. Eitt vinarligt samfelag, tí vit eru í botn og grund vinarlig fólk. Tað liggur ikki í okkum, at traðka á tey veikastu fyri løtuvinning, soleiðis sum BADH fær okkum at gera.
Fyri at røkka málinum um eitt vinarligt føroyskt samfelag í vøkstri, eru tó nakrir snávingarsteinar, ið mugu beinast av vegnum:
Eg fari í hesum sambandi at heita á Kaj Leo Holm Johannesen, um at loysa síni landsstýrisfólk úr starvi, og síðan leggja frá sær. Eg fari samstundis at heita á tey 26, ið mynda okkara syndarliga stýri, um ikki at stilla uppaftur!
– tit hava gjørt nóg stóran skaða!
Hatta var fyrsta stigið, og skuldi verið skjótt avgreitt.
Hitt málið, sum vit mugu avgreiða, er lempiliga fatanin av mannarættindum, ið summir føroyingar hava. Eisini her hevur Unga Tjóðveldi víst vegin.
Á seinasta flokstingi løgdu umboð fyri Unga Tjóðveldi fram uppskot um, at flokkurin skal taka støðu í málinum um at dagføra hjúnarbandslógina. Eitt uppskot, sum var viðtikið av flokstinginum.
Hetta er einki minni enn fantastiskt! Eg vóni inniliga, at flokkurin skjótt kemur við einari greiðari útmelding, og við einum lógaruppskoti um dagføring av hjúnarbandslógini.
Tí føroyska kjakið um rættindi hjá samkyndum eru burturvið. Á einari síðu hava vit tey, sum vilja hava, at tey samkyndu skulu hava somu rættindi sum øll onnur.
Á hinari síðuni hava vit tey, sum siga: “Hví skulu tey hava hesi rættindi, og hvat verður tað næsta tey vilja hava?”
Vit liva nú einaferð í einum demokratiskum samfelag. Vit liva í einum samfelag har mannarættindini eiga at verða vird. Tí kann man ikki spyrja, hví vit skulu hava líkarætt millum manna. Tað hevur man jú í útgangsstøðinum, tað er ikki nakar spurningur.
Sum einstaklingur hevur tú grundleggjandi rættindi. Samfelagið má ongantíð virka ímóti hesum rættindum, uttan so at tú roynir at skerja rættindini hjá øðrum, tá má man traðka inn, men tað er so tað.
Tá vit tosa um rættindi hjá samkyndum, so skerjir hetta ikki rættindini hjá øðrum. Hetta er ikki til ampa fyri nakran, og eg havi enn ikki hoyrt eina einastu grundgeving ímóti eitt nú skrásettum parlagi.
Jú, gamaní onkur rópar upp um Mósebøkurnar. Men har er so forbannað nógv í Mósebókunum, sum vit velja ikki at liva eftir. T.d. tað, at vit ikki skulu røra blóð ella eta svín, at vit ikki skulu síggja hvønn annan naknan, at kvinnur skulu út um býgarðarnar tá mánasjúkan herjar, ja, har er alt møguligt.
So lat okkum leggja Bíbliuna á hyllina. Tað nyttar ikki at tosa um persónligt frælsi út frá Bíbliuni ella Koranini. Vit hava trúarfrælsi í Føroyum.
Vit mugu gera okkum greitt, at talan í hesum føri ikki er um, at vit skulu rættvísgera hví samkynd skulu sleppa at ganga saman í skrásett parlag. Hetta eru eini grundleggjandi rættindi, sum eru skerd, hóast samfelagið hevur ikki rætt at skerja hesið rættindi.
Um vit ikki dagføra lógina um hjúnarband, hava vit valt mannarættindini frá og Móseslóg verður viðtikin.
Eg spyrji, hvat verður tá tað næsta sum fundamentalistarnir fara at krevja?
Hetta er ein glíðibreyt!
Verður tað, at svínakjøt skal forbjóðast? (eingin fani skal taka mítt bacon)
Ella tað, at kvinnurnar skulu út um býgarðarnar, tá tær hava mánasjúku?
Ella tað at vit ikki mugu fara í brúsu saman í svimjihøllini?
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Samfelagið, har eg kann elska tann eg vil, óansæð kyn, og har eg kann eta bacon við góðari matarlyst.


text:
Árni Gregersen, ting.fo 24.10.2017 (07:31)
Atkvøða um stjórnarskipan skal viðgerast
Aksel V. Johannesen, løgmaður, hevur lagt eitt uppskot fyri tingið um Stjórnarskipan fyri Føroyar.
Uppskotið er tó so sett upp, at umsitingin í Løgtinginum mælir tinginum til at vísa uppskotinum frá sær, kanska serligsa tí ongar viðmerkingar eru til einstøku lógargreinarnar í uppskotinum.
Formansskapurin hevur viðgjørt eitt upprit frá umsitigini á undi fleiri ferðir, men tók í veruleikanum onga avgerð. Tað vil siga, at uppskotið hjá løgmanni er í tinginum saman við uppritinum frá umsitingini.
Tingið fer tí fyrst í morgun at atkvøða um tingið yvirhøvur skal viðgera uppskotið um stjórnarskipan. Næsta mál á dagsskrá er 1.viðgerð av uppskotinum, men tað hendir ikki, vísir Løgtingið við atkvbøðåughreiðslu uppskotinum frá sær, soleiðis sum umsitingin mælir til.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað hevur gingið sum eftir ánni hjá U21 liðnum hjá AB í ár. Teir hava ligið í oddinum á FM bólkinum alt endaspælið, og við einum trivaligum 5-0 sigri á KÍ í næstseinasta leikumfarinum í Klaksvík í dag tryggjaðu teir sær at blíva Føroyameistarar áðrenn seinasta leikumfar. Lagið var gott á leikarum og venjaranum Allan Mørkøre aftaná dystin, og ikki sørt av veitslurómi var á vøllinum og í skiftingarúminum, har komandi FM heitið var feirað.
AB hevur nú 37 stig fyri 13 dystir, frammanfyri NSÍ, sum er nr. 2 við 30 stigum fyri 12 dystir.
Seinasti dystur verður mikudagin 17. oktober kl. 16.00 ímóti NSÍ á Argjum. Tá verður Føroyameistaralív inni í Vika!
16. okt: OBS! Dysturin útsettur: FSF hevur einans 25 tímar áðrenn dystin útsett dystin eftir áheitan frá NSÍ og uttan at taka AB við uppá ráð. Sera vánalig mannagongd av FSF og NSÍ. Alt ov stutt skotbrá at flyta ein slíkan dyst. Nærri verður kunnað seinni um, nær dysturin verður spældur.
18. okt: Boðað er nú frá, at dysturin verður spældur mikudagin 24. oktober kl. 17.00.


text:
Í dag høvdu vit telefonprát við Maureen Djurhuus Clarke, sum hevur búð í ymiskum arabiskum londum í meira enn 10 ár. Vit tosaðu um jólaboðskapin og um vísmenninar, ið komu úr Eysturlondum fyri at tilbiðja Jesus-barnið. Eisini høvdu vit gest í útvarpsstovuni, Óla Poulsen, ið er ein av fyrireikarunum av felags nýggjárstiltakinum, ið ….. Les meira
I sendingini var í fyrru helvt lisin ein jólasøga úr “Smákriftum Varðans” frá 1914. Eisini var Ann Gvøðny Ólavsson á gátt og tosaði um jólasangin “Labor of love”. Seinni kom Poul Færø við í sendingina. Les meira
Saman við Ernu í morgun var Sjúrður Joensen. Fyrst prátaðu tey bæði og spældu jólatónleik. Síðan ringdu tey til Bradford til Hjørdis Háberg Petersen, sum greiddi frá ymiskum jólafyrireikingum har í meinigheitini. Síðan kom Effie Campbel á vitjan, og hon og Erna hugleiddu um jólahald. Les meira
Í dag hoyrdu vit frá fleiri tiltøkum, sum verða um jólini. Kristina Hansen segði frá tiltakinum ”Vit syngja jólini inn”, sum verður í Kelduni Tollaksmessudag, Anna Sophia Nordendal greiddi frá tiltakinum fyri einlig ”Jól í Beitinum”, sum verður 1. jóladag, og Kristina Arge greiddi frá ungdómstiltakinum ”Alive Kingsize”, sum….. Les meira
Í dag vitjaði Annlis Bjarkhamar í sendingini og greiddi frá átakinum “Í menniskjum góður tokki”. Eisini hoyrdu vit frá Victor Nielsen, sum greiddi frá einum missiónstiltaki, ið verður í Nebo á Toftum 28. desember. Og so tosaðu vit við Max Weihe, sum greiddi frá altjóða møtinum, ið var í Siloa í Fuglafirði seinasta vikuskifti. Orðið fyri dagin var ….. Les meira
Fyrst ringdi Preben til John Østergaard Nielsen, Nuuk, at frætta tíðindir úr Grønlandi, nú jólini nærkast. Aftaná ringdi hann til Kurt Christensen, Bornholm, og teir tosa um jól, mentan, forbúk, og at onkur vil hava stórar broytingar, t.d. “nissurnar” út úr kirkjunum. Les meira
Gestir eru Halla og Absalon Áargarð. Pápi og dóttir. Les meira
Vit høvdu vitjan av Bergi Debes Joensen, presti og vit tosaðu um gleðiboðini, ið einglarnir komu til hirðarnar við og um jólagleðina. Eisini vitjaði okkum Yvonna Drangberg, leiðari á Umlættingarheiminum í Grønulíð. Vit skiftu orð um, at heimið hevði 2 ára føðingardag tann 15. desember. Eisini greiddi hon okkum frá, hvussu tey halda jól á heiminum. Les meira
Í sendingini varð fyrst prátað við Tummas Jacobsen um ferð, sum hann saman við øðrum nýliga hevur verið í Suðurkorea og Singapore. Seinni kom Poul Færø við í sendingina. Les meira


text:
Reyðmaðkur
Reyðmaðkurin (frøðiheiti: Lumbricidae) blandar moldina og ger, at væta og luft seta niður í moldina og gera hana betri. Til eru fleiri enn 3000 reyðmaðkasløg. Hvussu fruktagóð moldin er, veldst nógv um reyðmaðkin. Sum maðkurin etur sær holur ígjøgnum moldina, koma ósodnaðar leivdir úr bakendanum. Flestir reyðmaðkar liva av ræ, men summir eru ránakendir og taka nógv ymisk smádýr. Hóast reyðmaðkur er liðormur, eru ikki allir liðirnir eins. Gøgn gongur gjøgnum alt dýrið. Nervalagið er í tveimum streingjum, ið liggja tætt saman nær undirborðinum og koma saman í fremra enda í einfaldan heila. Tá ið reyðmaðkur skríður, arbeiða æðrarnar sum hjarta.


text:
Mussisjúk - text
Musíš se nejprve přihlásit. Pokud nemáš účet, tak se zaregistruj
hansara varrar bleytar og blíðar
fagrari harri aldri mær bíðar
og ongantíð møtti mær tunga so mjúk
ella eri eg bara mussisjúk
hansara varrar mær eru ein gáta
tær kyssa uppá ein heilt annan máta
og ongantíð møtti mær tunga so mjúk
ella eri eg bara mussisjúk
hansara varrar gerða meg villa
lokka meg nærri og kitla meg illa
og ongantíð møtti mær tunga so mjúk
ella eri eg bara mussisjúk
man eg nú nakrantíð fara at vita
ella so má eg so barasta gita
at varrar og kossur ein kensla so mjúk
oh eg eri helst bara mussisjúk
Larva (EP)
Eivør Pálsdóttirtexty
- 1. Trøllabundin
- 2. Í Tokuni
- 3. Undo Your Mind
- 4. True Love
- 5. Rain
- 6. Ég Veit Þú Kemur Í Kvöld ..
- 7. Falling Free
- 8. Mín Móðir
- 9. Verð Mín
- 10. Hounds Of Love


text:
Danska grundlógardagin og pápadagin kom russiska fýramastraða barkskipið KpyзeHшTepH ella Kruzenštern á Havnina at vitja Faroe Ship. Ikki kann sigast annað, enn at vitjanin uppá dagin sementerar og endaliga staðfestir føroyskt-russiska vinarlagið, sum sjálvt høgravongurin í politisku skipanini og frambrúsandi vinnulívið tekur undir við, eingin nevndur eingin gloymdur. Vit lata myndina við russiska flagginum á barkhekkuni og Føroya fremsta og sterkasta brandi á russiska marknaðinum standa eina løtu, ikki minst fyri at arga danska ES-fólkatingið, og minna tey á, at vit duga eisini at skapa altjóða sambond, hóast onkur eru nakað skurvut, her út í Norðuratlantshavi.
Stásiliga skipið, sum Pressarin trýstir á pláss, er millum tey størstu, ið enn sigla og ikki eru eftirgjørdar krússkútur úr nýggjari marglætistíð. Tað varð bygt á Joh. C. Tecklenborg-skipasmiðjuni í Wesermünde, sum í dag er Bremerhaven, í 1926. Stápilavløbsdagur, sum tey enn siga á Skála, var 24. juni hetta árið.
Árið eftir at Norðlýsið, sum varð bygt á Tórshavnar Skipasmiðju, varð latið Uvak í 1945, legði Sovjetsamveldið hald á týska Padua og gav tí krígsendurgjaldsnavnið Kruzenštern við heimstaði í Riga, síðan 1981 í Tallinn og frá 1991 í Kaliningrad. Omanfyri siglur Norðlýsið á fjørðinum saman við Kruzenštern. Niðanfyri hómast Pressarin og longst til høgru sæst Enniberg.
Upprunaligi ánarin í 1926 var skipafelagið Ferdinand Laeisz í Hamburg, sum bygdi eina røð av Flying P-Linern, har øll skipini skuldu byrjað við P. Tí fekk hetta barkskipið navnið Padua og hini vóru Pamir og Passat. Fyrsta ferðin hjá Padua var úr Hamburg til Talcahuano í Kili og vardi 87 dagar.
Kruzenštern, sum í dag er skúlaskip við heimstaði í Kaliningrad, er 114,5 metrar langt og stingur 6,3 metrar. Fer danska fólkatingið ikki at leggja halda á russiska skipið í føroysku vinarhavnini, sum er framman fyri Vónini í Havn og Hospitalið við reyðu krossunum, tað er trúgv, vón og russiskur kærleiki, so fer Kruzenštern avstað aftur í morgin.


text:
Granskingardepilin tryggjar ein virknan og livandi útjaðara í Norðuratlantshavi
Fyri viku síðan var fundur í Íslandi, har Olga Biskopstø, verkætlanarleiðari fyri verkætlanina Craft International luttók. Málið við fundinum var at finna ein leist, ið kann tryggja, at verkætlanin Craft International, kann halda fram eftir at verkætlanartíðarskeiðið er runnið.
Tað er ein royndur lutur, at nógvar granskingarverkætlanir enda í skuffuni, tá tær eru lidnar. Talan er um nógv áhugaverd og týdningarmikil dáta um viðurskifti í Føroyum, ið liggur og samlar støv
Tað er tó eitt stórt framstig, at Granskingarráðið hevur tikið táttin upp, at kunna um gransking á teirra dygdargóðu heimasíðu. Har verður lagt upp til, at verkætlanir verða skrásettar og kunnaðar.
Á heimasíðuni hjá Granskingarráðnum: www.gransking.fo, verður m.a. víst á, at flestu granskingarúrslit eru við til at geva góð amboð og loysnir. Hetta kann vera til at menna og skipa samfelagið betri á øllum økjum, t.d. heilsu-, almanna-, fíggjar-, fiskivinnu-, vinnu-, mentanar- og umhvørvisøkinum. Tað kann eisini vera til at skapa nýggjar vinnuvegir ella optimera verandi vinnur m.a. fyri at betri og bíligari framleiðslu og fáa størri úrtøku úr vinnuliga virkseminum.
Nýtslan av úrslitunum, vil tó altíð vera bundið at, um okkara myndugleikar, stovnar ella politikarar, eru sinnað at brúka hetta í teirra arbeiði.
NPP og kravið um framhald
NPP, Northern Periphery Programme, er eitt ES- granskingarprogram, sum í samstarvari við NORA fíggjar fleiri Norðuratlantiskar verkætlanir.
Granskingardepilin hevur síðani 2007 luttikið í NPP verkætlanum, ið hava fokus á framtíðina, og skulu virka fyri, at vit fáa ein virknan og livandi útjaðara í Norðuratlantshavinum.
Ein virkin útjaðari merkir ein útjaðari, har fólk trívast og hava eitt inntøkugrundarlag. Tí skulu verkætlaninar fevna um ítøkilig tiltøk, til frama fyri trivnað og vinnumenning.
NPP verkætlanir, ið Granskingardepilin er og hevur verið partur av eru:
1. Economusée – siðbundið handverk í útjaðaranum
2. RRR – handil í útjaðaranum
3. RYE – ung og íverksetan í útjaðaranum og
4. Craft-International – Economusée handverk og ferðavinna
Kravið um framhald, er sum nevnt ein stór avbjóðing fyri Granskingardepilin og fyri Føroyar. Hetta tí vit ikki hava uppløgd støð, ið kunnu húsa slíkum framhaldi. Í okkara grannalondum hava fleiri granskingarstovnar eisini ein praktiskan menningar leiklut, og kunnu tí átaka sær at umsita framhald av eitt nú NPP tilløkum.
Vit kunnu nevna dømir sum Universitetið Bifrost, ið umsitur Icelandic Centre for Retail Studies: www.rsv.is, har hevur RRR verkætlanin sítt framhald. Í Norra er tað Merkur: www.merkur-programmet.no
Eitt annað dømi um møguleika, at hýsa menningartiltøkum er Matís í Íslandi www.matis.is. Her er talan um ein granskingar- og menningarstovn, ið m.a. hjálpir og ráðgevur smáum fyritøkum í útjaðaranum. Saman er galdandi fyri www.advantage-ni.com í Írlandi, ið er ein av samstarvsfeløgunum hjá Granskingardeplinum.
Eitt av kjarnu-granskingarevnunum hjá Granskingardeplinum er, gransking innan samfelagsmenning í smátjóðum, og í teimum avbjóðingum, ið føroyska samfelagið hevur, tá umræður at skapa menning. At skapa menning merkir m.a. eisini at tryggja, at t.d. NPP-verkætlanir fáa eitt skipað framhald.
Fundurin í Íslandi
Á fundinum í Íslandi vóru lunnar lagdir undir, at skipa ein leist, ið skal tryggja, at verkætlaninar Economusée og Craft International, fáa ein gott og trygt grundarlag at halda fram á. Málið er, at hetta verður gjørt í samstarvið við stovnar og tiltøk, sum Ferðaráðið, Norðurlandahúsið, Føroya Kommunufelag, Vinnu og Mentamálaráðið o.o. Hetta arbeiðið er nú farið í gongd.
Sum nevnt, so skulu allar NPP-verkætlanir hava eitt ítøkiligt framhald, tí er sama galdandi fyri verkætlaninar RRR og RYE. Tað er eingin loyna, at slíkt arbeiðið krevur nógva arbeiðs- og fíggjarorku, og tí vóna vit, at Granskingardepilin fær neyðuga undirtøku og umstøður, at fremja hesar uppgávur, til frama fyri, menning, trivnað og størv í útjaðaranum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Karsten Hoydal
Lag 1: Hans Jacob Højgaard
Lag 2: Eyðun Sørensen
Viðmerking: Yrktur umleið 1960.
1. Landið, eg bar við mær inn um skúlagátt,
tað livnaði og vaks í mínum huga
tey fyrstu ár, tá bæði stórt og smátt
var fyri eygað undurverk at skoða,
tá átti grótið lív og tinnuglóð,
Ein stjørnuglæma stóð úr hvørjum broti,
mín sál var gróðrarmikil, kvæm og góð,
so fríð og glað sum grønur keldutroti.
2. Landið! Fjøll og strendur, ber og veðurbrýnd
og líðir, dalar við so ljósum yndi,
og fólkið – fjøld av ættarliðum týnd
á tíðarhavi – skapaðu mítt lyndi,
á hesum lendi gróðursett mín sál
skal menna seg og mátt úr bókum súgva,
í lívsins bjargalendi søkja mál
so djarvt sum orð og mannahugsan flúgva.
3. Havið, eg bar við mær inn um skúlagátt,
tað hav so víða fløtur sínar breiðir,
á sveimi hugur bæði dag og nátt
við teim, sum fóru fjarar skipaleiðir.
Er land mítt lítið, so er verðin stór,
og veking elva havsins løg og sangir,
ein rødd av høvunum at hjarta fór,
gav míni stóru langtan sterkar veingir.
4. Lívið! Dýra undur eg var lutur av,
eitt ævinleikaboð av magn’ og anda,
sum skelvur gjøgnum loft og jørð og hav
við ljósi, myrkri, vøkstri og við vanda,
tað stutta bil, tú streymar gjøgnum meg,
eyðmjúkur hugur mín skal opin vera,
í skapninginum øllum tekkja teg
og tær í verki sátt og sømdir bera.


text:
Viðbót til ávísar pensjónistar
Pensjónistar og persónar, ið fáa varandi veiting sambært § 13 í forsorgarlógini, hava rætt til eina viðbót. Viðbótin verður vanliga kallað "brennistuðul". Viðbótin verður ikki latin fyritíðarpensjónistum, ið búgva á stovni, sum er góðkendur sambært lóg um almenna forsorg.
Treytin fyri at fáa viðbótina er, at stakur pensjónistur ikki hevur hægri ársinntøku umframt pensjónina enn kr. 60.000, og at giftur pensjónistur saman við hjúnafelaga ikki hevur hægri ársinntøku umframt pensjónina enn kr. 80.000.
Hjún, har bæði eru pensjónstar, fáa eina viðbót í felag, og verður viðbótin útgoldin við einari helvt til hvønn.
Upphæddin fyri brennistudning er at síggja á síðuni Almannaveitingar upphæddir.
Dagført tann 20-07-2018


text:
Hann er føddur í Miðvági 3/3-1913. Aftan á skúlagongd í heimbygdini fór hann niður til Birkerød, har hann tók studentsprógv í 1933. Hann fór so til Keypmannahavnar og tók upp lestur við lærda háskúlan har, tók løgfrøðisprógv í 1945.
Aftan á kríggið arbeiddi hann í nøkur ár í Danmark, flutti so heim til Føroya, har hann síðan hevur røkt sakførarastarv.
Hann var í 1948 við til at stovnseta Tjóðveldisflokkin, var blaðstjóri á »14. September« juni 1947 til apríl 1949 og valdur á ting umboðandi Vága valdømi 1950-58.
Umframt síni blaðstjórastørv - á »Búgvanum« 1946, á 14. sept. 1947-49, á »Roðanum« 3. apríl 1971- - hevur D. P. skrivað rit um løgfrøðisspurningar og harumframt eina sera hugvekjandi og áhugaverda ferðafrágreiðing úr Íslandi: »Í Íslandi summarið 1977«, 1978.
Í 1989 kom *yrkisbókmentaverkið: "Búskapur, søguliga lýstur", og í 1990 kom skaldsøga um fyrstu niðursetufólkini á Hvítanesi, "Hvørt við sínar náðir", sum hann fekk *Mentanarvirðisløn M. A. Jacobsens fyri.
Úr: Árni Dahl: Bókmentasøga I-III. Fannir. 1980-83.


text:
Júst afturkomin av seminari í Århus um søvn og framsýningar á 21. øld.
Hvat er uppgávan hjá søvnum nú á døgum? Havi verið fyri Krígssavnið, forstås.
Seminarið fór fram í Den gamle by. Eitt ótrúliga spennandi úti- og innisavn, sum hevur gjørt niðursløg í fýra serstøk ár: 1864, 1889, 1927 og 1974.
Haraftrat hava tey serframsýningar, sum standa uppi eina tíð, m.a. varð greitt frá einari framsýning av einum bústaði hjá einum heimleysum í Århus, apropos, at høvuðsdenturin jú liggur á at sýna fram privat heim, verkstøð og handlar.
Ein serframsýning, sum stóð uppi beint nú, var ein íbúð hjá somalskari kvinnu við fimm børnum. Tað sló meg, hvussu samleiksleys henda íbúðin var; tað einasta, sum segði mær, at her búði kanska onkur annar enn ein dani, vóru gardinurnar og seingjarteppini. Alt hitt vóru teir vanligu bíligu ikeamøblarnir, har var ógvuliga, ógvuliga sterilt inni. Framsýningin er gjørd av somalskum kvinnum, og hon er eydnast væl, má eg siga, tí hon fær júst hetta fram, at hesi fólkini, sum av einihvørjari orsøk eru noydd at flyta úr sínum heimlandi, eru fangað í ongamannlandi, uttan røtur, uttan søgu, væl at merkja ongari søgu í nýggja heimlandinum, tí øll søgan liggur eftir heima við hús, í Eritrea, ella Turkalandi, ella Palestina.
Nú er toyggið at skapa sær eina framhaldandi søgu, eitt nýtt lív, har tú fært blandað tíni sermerki saman við teimum donsku.
Eitt av evnunum á seminarinum var tað serliga í norðurlendsku søvnunum, hvat ið er sermerkt fyri tað norðurlendska. Hvørja ferð, hetta evnið kemur upp at venda, hugsi eg við mær, at vit mugu skapa eitt nýtt norðurlenskt sermerki, har vit taka onnur fólkasløg uppí, so kanska tey fara at kenna seg umfevnd og ikki burturrikin.


text:
Grafisk Sambond - myndir/
Ein rúgva av fólkum var møtt, tá framsýningin Grafiske Forbindelser læt upp í Vendsyssel Kunstmuseum i Hjørring síðsta fríggjadag. Øll verkini á framsýningini eru gjørd í Steinprenti í Havn. Tey tólv listafólkini, sum øll hava havt arbeiðsuppihald á verkstaðnum í Steinprenti eru: Zven Balslev, Peter Carlsen, Claus Carstensen, Nils Erik Gjerdevik, Jonas Hvid Søndergaard, John Kørner, Fie Norsker, Bjørn Nørgaard, Julie Sass, Andreas Schulenburg, Svend-Allan Sørensen og Kathrine Ærtebjerg. Framsýningin heldur á til 1.februar og verður seini at síggja í Kastrupgaardsamlingen og í Norðurlandahúsinum í Havn. Her eru myndir frá upplatingini, verkunum og frá døgunum áðrenn og aftaná, sum Jonas Hvid Søndergaard, Jan Andersson og Fríða Matras Brekku hava tikið.


text:
Orð: Steingrím Niclasen
Eg hómi eitt land
handan handastu íður,
tað einasta landið um ævigar tíðir;
tá nátt mær er myrkast og myrkrið mær svartast,
tá lýsa teir ættlandsins vitar mær bjartast.
So sáran tá leingist mær
landið at skoða,
sum frægir í forðum mær frá hava boðað,
tí har er ei heyst, eingin baldrutur vetur,
har er bara summar, og sólin ei setur.
Eg takki tær, Guð mín,
at tú handan hav mær
í landinum borgararættindi gav mær;
leið tú meg ta leið, sum tú legði til landið,
har tú ræður eina, tín sonur og andi.


text:
Sverri Egholm
13.06.2017 - 23:01
Verður einki gjørt frá landsmyndugleikunum, so má Tvøroyrar kommuna endurskoða sína fíggjarætlan.
Tað segði Kristin Michelsen við Dag & viku í kvøld. Hann vil hava virksemið aftur á Tvøroyri sum skjótast, eftir stóra eldin í Varðan Pelagic fríggjadagin. Annars fer tað at merkjast alvorliga í kommunukassanum, tí Varðin Pelagic hevur verið eitt stórt íkast.
Borgarstjórin, sum eisini er tingmaður, vil hava løgtingið at gera eina serlóg fyri Varðan, so reiðaríið kann leiga eitt móttøku skip, at taka ímóti fiskinum í summar. Hetta fyri at varðveita arbeiðsplássini í oynni.
Um tað ikki letur seg gera við móttøkuskipi, má man inn Arbeiðsloysiskipanini, so hesi fólkini verða dekkaði við einari størri upphædd. Annars flyta tey av oynni, vil borgarstjórin vera við.


text:
Fullveldissamgongan sang upp á síðsta vers og Fogh Rasmussen hevði avloyst Nyrup Rasmusen á heysti 2002. Tátturin var gjørdur til heystveitsluna í Eydnuni á Oyrarbakka á heysti 2002.
For fýra árum síðani,
tað var á summar degi,
at landsstýrið seg smíðaði,
og bretti sær í megi.
Vit skuldu loysa landið straks,
hvønn stein og teig, sum er til taks.
Tað røddu tey um og tað søgdu tey frá
Helena og Anfinn og Høgni H.
Ein ætlan drúgv í Hvítu bók
var løgd for høga Tingið,
har umrødd var hvør riturók,
og hvørt eitt ber á lyngi.
Og ásett var eitt áramál
til vit á hesum gjørdu kál.
Um hetta tey kjakaðust týðliga og seint,
mót málinum eina tey stevndu beint.
Og síðani til Danaland
við Føroya besta flogi.
Ein kundi trúð teir dugdu gand,
og høvdu besta boði.
Har hittu tey hann Rasmussen,
sum vísti sínar bestu menn.
Nú hetta mest minti um Sibbasa túr,
tí har fingu tey einki burturúr.
Ja, hvat var nú at mæla til
á okkar høga Tingið.
Tá nýtti Høgni alt sítt skil,
tann orðasmiður kringi.
Vit lata dønum aftur tað,
teir geva okkum her í dag,
og síðani gera vit lógir og rætt,
og so kunnu danir bert halda tætt.
So nú er bert at gleða seg
og síggja ljóst uppá tað,
teir hava einki sett í veg,
og nú ber til at práta,
tí Anders hann er fittur tú,
og letur okkum húsast nú,
og hartil vit aftur skjótt sleppa á val
og koma við Høgna og tey á tal.
if2002


text:
Frítið og frídagar
Rundskriv um frítíð og frídagar í fólkaskúlanum skúlaárið 2018/2019
Summarfrítíð: mikudagin 27. juni - mikudagin 15. august
Heystfrítíð: leygardagin 13. oktober - sunnudagin 21. oktober
Jólafrítíð: fríggjadagin 21. desember – sunnudagin 6. januar
Páskafrítíð: leygardagin 13. apríl – mánadagin 22. apríl
Flaggdagur: hósdagin 25. apríl
Dýri Biðidagur: fríggjadagin 17. mai
Frídagur: 20. mai
Kr. Himmalsfarardagur: hósdagin 30. mai
Grundlógardagur: mikudagin 5. juni
Hvítusunnufrítíð: leygardagin 8. juni - mánadagin 10. juni
Summarfrítíð: fríggjadagin 28. juni – sunnudagin 18. august
Allir nevndu dagar verða roknaðir sum frídagar. Í skúlaárinum 2018/19 er 1 dagur til taks, ið skúlamyndugleikarnir á staðnum kunnu brúka sum frídag.
Mentamálaráðið
Jenny Lydersen
undirvísingarleiðari


text:
Neistin er mest vinnandi kvinnulið í Føroyum. Síðan 1943 hevur bláa havnarliðið vunnið FM-heitið 41 ferðir. Seinast neistakvinnur vunnu FM var í 2016.
Farna kappingarár endaði Neistin á einum fjórða plássi við 22 stigum, men hetta skal gerast betur.
Tað sigur Margit Weihe Fríðmundsdóttir, málverji hjá Neistanum.
– Hópurin er rættiliga ungur í ár, men eg haldi kortini, at vit hava eitt gott lið. Vit hava vant miðvíst síðan mai og eru væl fyri, bæði kropsliga og mentalt, sigur málverjin.
Neistin hevur mist fleiri leikarar, men eisini fingið nakað av tilgongd.
Eir Berg, Marjun Danberg, Ása á Neystabø, Rannvá Dahl, Daniella Joensen og Birita Ingolfsdóttir eru ikki við. Afturat hópinum eru komnar Maja Dragoljubovic, málverji, og Rakul Magnussen og Jenný Kragesteen, sum báðar hava slitið sínar barnaskógvar í Neistanum.
Neistin spældi sín fyrsta dyst leygardagin, sum var móti Stjørnuni. Tær vunnu 23-20. Um vikuskiftið skulu tær royna seg móti hoyvíkskvinnum, sum Margit væntar verður ein harður kappingarneyti í ár.
– Eg vænti at H71 og VÍF fara at klára seg væl í ár og at teir dystirnir verða okkara truplastu, men vit ætla sjálvsagt at leggja alt fyri at røkka steypa- og FM-finalunum, sigur Margit Weihe Fríðmundsdóttir.


text:
Hann hevur eina ta bestu rockrøddina í Føroyum og dugir framúr væl at framføra – líkamikið um tað er til stórar festivalar ella smáar konsertir.
Jens Marni Hansen telist millum teir royndu tónleikararnar á føroyska tónleikapallinum. Hann hevur spælt í fleiri ymiskum bólkum og hevur eisini ført seg fram sum solistur – bæði á útgávum og á palli.
Jens Marni er ein av trúgvu vinunum hjá Summar Festivalinum og hevur framført fleiri ferðir áður á festivalinum. Hansara framførslur hava altíð verið framúr góðar, og tað er hugaligt hjá Summar Festivalinum at bjóða Jens Marna væl komnan á Summar Festivalin 2017.


text:
Fyrsta Mósebók, kapittul 44
Steypið í sekki Benjamins
v1
Síðan beyð hann húshaldara sínum og segði: «Fyll sekkir mannanna við vistum so nógvum, sum teir eru mentir at bera og legg silvur hvørs teirra ovast í sekkir teirra.
v2
Og steyp mítt, silvursteyp mítt, skalt tú leggja ovast í sekkin hjá tí yngsta og somuleiðis silvurið fyri korn hans!» Og hann gjørdi, sum Jósef beyð.
v3
Í lýsingini morgunin eftir vórðu teir latnir avstað, teir og asnar teirra.
v4
Men ikki vóru teir komnir langt út um borgina, áður enn Jósef mælti við húshaldara sín: «Skunda tær avstað og halt aftan á menninar; og tá ið tú hevur fingið teir aftur, skalt tú siga við teir: Hví hava tit lønað gott við illum?
v5
Hví hava tit stolið silvursteyp mítt? Er tað ikki tað, sum harri mín drekkur úr og spáar við? Illa hava tit gjørt!»
v6
Og tá ið hann nú hevði fingið teir aftur, segði hann hetta við teir.
v7
Men teir svaraðu honum: «Hví talar harri mín soleiðis? Fjart veri tað trælum tínum at gera tílíkt!
v8
Sí, tað silvur, som vit funnu omaná í sekkjum okkara, høvdu vit jú við aftur til tín úr Kánáanlandi; hví skuldu vit tá stolið úr húsi harra tíns silvur ella gull?
v9
Tann av trælum tínum, ið tað verður funnið hjá, skal láta lív, og vit verða trælir hjá harra tínum!»
v10
Hann svaraði: «Verði tað so, sum tit siga: Tann, ið tað verður funnið hjá, skal verða trælur mín, men hinir verða frælsir.»
v11
Teir settu tá skundisliga sekkirnar niður á jørðina og opnaðu hvør sín sekk.
v12
Og hann tók at leita frá tí elsta til hin yngsta, og varð tá steypið funnið í sekki Benjamins.
v13
Teir skræddu tá klæði síni, løgdu aftur hvør á sín asna og snúðust aftur í borgina.
v14
Og tá ið Júda og brøður hansara komu inn í húsið hjá Jósefi, var hann staddur har enn; og teir lútaðu honum til jarðar.
v15
Men Jósef segði við teir: «Hvat hava tit gjørt! Vistu tit ikki, at tílíkur maður sum eg dugir at gera eftir?»
v16
Tá mælti Júda: «Hvat skulu vit svara harra mínum? Hvat skulu vit siga, og hvussu skulu vit rættvísgera okkum? Guð hevur funnið misgerð træla tína; sí, nú eru vit trælir harra míns, bæði vit og hann, sum steypið varð funnið hjá!»
v17
Men hann svaraði: «Fjart verði tað mær at gera tílíkt! Nei, hann, sum steypið varð funnið hjá, hann skal verða trælur mín; men farið tit við friði heim aftur til faðirs tykkara!»
v18
Tá steig Júda fram fyri hann og mælti: «Halt mær til góðar, harri mín! Loyv træli tínum at tala eitt orð við harra mín og lat ikki vreiði tína brenna móti træli tínum. Tí at tú ert jú eins og sjálvur Fárao!
v19
Harri mín spurdi trælir sínar og mælti: Eiga tit faðir ella bróður?
v20
Vit svaraðu harra mínum: Ja, vit eiga aldraðan faðir og ungan bróður, sum hann gat í elli síni; bróðir hansara er deyður; og hann er tann einasti, ið er á lívi eftir móður sína, og faðir hansara elskar hann.
v21
Og tú segði við trælir tínar: Komið við honum higar til mín, so at eg fái hann at síggja við egnum eygum!
v22
Men vit svaraðu harra mínum: Ikki má sveinurin fara frá faðir sínum; tí at fer hann frá faðir sínum, man tað leggja hann í grøvina!
v23
Tá segði tú við trælir tínar: Koma tit ikki higar við yngsta bróður tykkara, so skulu tit ikki koma fyri andlit mítt aftur!
v24
Og tá ið vit komu heim aftur til træl tín, faðir okkara, søgdu vit honum frá orðum harra míns.
v25
Men tá ið faðir okkara seinni segði við okkum: Farið aftur og keypið okkum eitt sindur av vistum,
v26
tá svaraðu vit: Vit kunnu ikki fara hagar; men kemur yngsti bróðir okkara við okkum, skulu vit fara; tí at vit fáa ikki andlit mansins at síggja, uttan vit koma við yngsta bróður okkara!
v27
Tá segði trælur tín, faðir mín, við okkum: Tit vita, at kona mín føddi mær tveir synir;
v28
ein teirra fór heiman frá mær; og eg segði: Hann er óivað sundurskræddur. Og eg havi ikki sæð hann aftur.
v29
Taka tit nú eisini henda frá mær, og ógæva verður honum fyri, tá leggja tit meg á gamalsaldri av harmi í grøvina!
v30
Komi eg nú heim aftur til træl tín, faðir okkara, og sveinurin, sum hann elskar av heilum huga, ikki er við okkum,
v31
tá man tað elva deyða hans at síggja, at sveinurin ikki er við, og vit trælir tínir verða atvoldin til, at trælur tín, faðir okkara, á gamalsaldri av harmi fer í grøvina!
v32
Tí at trælur tín hevur játtað faðir sínum at leggja lívið við fyri sveinin og at vera faðir mínum sekur um ævir, um eg ikki komi aftur til hansara við honum.
v33
Lat tí træl tín vera eftir her sum træl hjá harra mínum í stað sveinsins; men loyv sveininum at fara heim við brøðrum sínum;
v34
tí hvussu kann eg koma heim til faðir mín, uttan at sveinurin er við mær? Eg hevði ikki tolað at sæð faðir mín í tílíkum harmi!»


text:
Vestanstevna í Sandavági 2012
Innbjóðing til Róðrarfeløgini
Sandavágs Ítróttarfelag vil við hesum bjóða tykkum vælkomin á Vestanstevnu 2012. FM- kappróðurin verður leygardagin 14. Juli kl 15.00. Barnaróðurin verður kl. 13.00
Matur til róðrarfólki
Frá kl 12.00 og til róðurin er liðugur, verður smyrjibreyð og frukt til róðrarfólk og møguligar ferðaleiðarar at fáa í “Ungdómshúsinum” á Miðøkinum, niðastu hædd. (6).
WC
WC eru í “Gamla skúla” (1) umframt við miðstaðarøki á Sondum (3) Eisini er ein wc vognur tætt við dráttin.
Frásetan av kappróðrarbátum
Allir kappróðrarbátarnir skulu takast av bilunum við omankoyringina til bátahylin (2). Merkt er upp, hvar ymisku bátastøddirnar skulu standa. Bátarnir skulu vera á avmerkta økinum klokkan 12.00 ( barnaróður) og kl 13.30 ( FM róður).
Bilarnir, sum koyra kappróðrarbátar, parkera úti á Bakka (5). Og á ovara vegi “Úti á Bø”. (4).
Bátarnir verða flotaðir úr bátahylinum, har dráttur er (2). Eisini er ein bátabrúgv, so manningar kunna skiftast um bátin har.
Steyp og steypahandan
Eftir róðurin verða steypini handað á miðstaðarøkinum á Sondum (3). Tey feløg, sum hava ferðasteyp í varðveitslu, verða biðin um at lata okkum tey aftur til málbilin í bátadráttinum.
Ferðsla á Vestanstevnu
Leggjast skal til merkis, at ferðslan í bygdini verður nakað broytt á Vestanstevnu. Bygdin er sera trong, so tað er av stórum týðningi, at bert bilar í kappróðrarørindum koma inn um ánna. Onnur mugu parkera við hondbóltsplenuna.
Niðari vegur (Hammershaimbsvegur og á Sondum) verður einsrættaður inn í bygdina, meðan ovari vegur (úti á Bø /Onundavegur) er einsrættaður út úr bygdini.
Heitt verður á feløgini um at bera upplýsingarnar víðari til róðrarfólki. Hava tit nakrar spurningar hesum viðvíkjandi, eru tit vælkomin at ringja til okkum.
Vegna kappróðrarnevndina
Hansina á Plógv, tlf 218591 Heðin Samuelsen, tlf 214030


text:
Kelda: sev.fo
Battarískipanin í Húsahaga, sum javnar óstøðugu vindorkuna frá vindmyllunum inn á elnetið, var vald sum besta verkætlanin av 27 verkætlanum á stórari altjóða ráðstevnu um varandi orkumøguleikar í Køln í síðstu viku. Harvið fekk battarískipanin, sum er gjørd í samstarvi millum SEV, fronsku battaríverksmiðjuna, SAFT, og týsku vindmylluverksmiðjuna, ENERCON, 1. viðurkenning.
Skipanin hevur nú í fleiri umførum vakt ans uttan fyri Føroyar, tí hon er eitt nýbrot, sum eisini kann brúkast aðrastaðni. Battarískipanin var m.a. eisini nevnd í frágreiðingini frá Norðurlendska Ráðharraráðnum um orkusamstarv í Norðurlondum, sum kom út fyri góðum tveimum vikum síðani.
- Vit eru errin av hesi viðurkenningini og annars stóra áhuganum, sum battarískipanin hevur í altjóða orkuumhvørvinum. Tað gevur okkum áræði at halda á at bróta burtur úr nýggjum á leiðini fram ímóti málinum um 100 prosent grøna orku á landi í Føroyum í 2030, staðfestir Terji Nielsen, menningarleiðari hjá SEV.
Michael Lippert frá SAFT Batteries, sum sæst mitt í myndini, legði fram á ráðstevnuni vegna SEV, SAFT og ENERCON.
- Lukkuynskini vóru nógv, tí vit vístu eitt ítøkiligt dømi um eina battarístøð, sum er sett í rakstur í einari elskipan, sigur Michael Lippert í stuttari heilsan til SEV.


text:
Stóri prikkafiskur (prikkafiskaættin)
Myctophum punctatum
Rafinesque, 1810
Stødd: Stóri prikkafiskur verður upp í umleið 11 cm.
Dýpi: Hann er undan vatnskorpuni og niður á 1000 metrar ella djúpari. Hann er uppi í sjónum í myrkri og djúpt í dagslýsi.
Litur: Hann er svartur, svartgrómutur til myrkt brúnligur. Um síðurnar og undir búkinum er ein feril av perlumóðurskini. Óskalaður er hann møguliga kámt silvurlittur um síðurnar.
Teinar: R14(13); G20(21-22). Táknatindar: 7(6)+1+17(16-19), til samans 25(22-27).
Lýsing: Stóri prikkafiskur hevur eina ryggfjøður, eina gotfjøður og eina fitifjøður. Uggafjøðurin røkkur aftur undir ryggfjøðurina, men ikki aftur til gotfjøðurina. Fitifjøðurin er mitt ímillum stertin og ryggfjøðurina. Aftari endi á ryggfjøðurfestinum er uppi yvir fremra enda á gotfjøðurfestinum. Ryggfjøðurfestið er munandi styttri enn gotfjøðurfestið. Ljósgøgn eru um búkin, eftir síðunum og undir kjaftinum. Eygnatvørmátið er størri enn 30% av høvuðlongdini.
Eyðkenni: Uggafjaðrarnar røkka væl aftur undir ryggfjøðurina. Hann kennist frá mjáa prikkafiski av tí, at kjafturin er um tvær ferðir so langur sum eygnatvørmátið, og at ryggfjøðurfestið er styttri enn gotfjøðurfestið.
Týdningur: Hann hevur ikki havt vinnuligan týdning. Fæst sum hjáveiða í flótitroli yvir djúpum vatni.
da: Slankhalet prikfisk, en: Spotted lantern fish, ís: Punktalaxsíld, no: Liten lysprikfisk
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Navia hevur fingið eina nýggja og flotta heimasíðu, sum kann teljast millum ein av størstu nethandlunum í Føroyum. Á nýggju heimasíðuni ber eitt nú til at keypa yvir 300 føroysk bindimynstur, ið verða send sum PDF-fíla beinleiðis til kundan umvegis teldupost innanfyri eitt minutt eftir keypið.
Hetta er nakað nýtt í føroyskum høpi, sum vit eru sera spent um at kunna veita sum eina tænastu, og verður síðan so líðandi dagførd við fleiri av okkara vørum,” sigur Óli Kristian á Torkilsheyggi, stjóri.
Navia selur eisini tógv, troyggjur, undirklæði og annað tilhoyr til bæði kyn innan allar aldursbólkar.
Keypir tí t.d. eina troyggju á heimasíðuni verður troyggjan send við posti beinleiðis til kundan – líka mikið hvar í heiminum hann ella hon býr. Nethandilin er á trimum málum: føroyskum, donskum og enskum og kann umframt vísa prísir við donskum krónum og evrum.
Beak hevur ment heimasíðuna hjá Navia. Tað var umráðandi fyri Navia, at nethandilin skuldi verða í fleiri tungumálum, kunna hava ymisk gjaldoyru og hava møguleika fyri internationalari sølu, har hædd veðrur tikið fyri MVG, frakt osv. Beak hevur allan tann førleika, at menna ein slíkan nethandil, og eru vit sera fegin um úrslitið.
Vit á Beak ynskja Navia hjartaliga til lukku við nýggja nethandlinum!
Kundi
Navia sp/f
Útgivið
14/04 - 2016
Heimasíða
http://navia.fo
Tags
E-commerce, Forritan, PrestaShop, Responsive,


text:
Orð: Brynleif Hansen
Lag: William F. Sherwin
1. Ei var hann sovandi funnin hin dag,
tá í Getsemane hann lá og bað:
„Er hetta, Faðir, vilji tín við mær!
– reisist eg hiðani og fylgi tær!“
2. Tryggir hans vinir har nú hvíldu seg,
einsamur stríddi hann tá fyri meg.
Hann visti væl, hvat menniskjum býr í,
reistist – og fullførdi hitt tunga stríð.
3. Freistarin sterkur var, tó bønin vann.
„Vakið og biðið altíð“, lærdi hann,
„nú er hann nær, hann, sum vil svíkja meg,
reisist og komið! Lív mítt gevi eg!“
4. Synd mína har hann sá, so sum hon var,
ikki hann longur kundi bíða har.
Sál hans í angist deyðanum var av,
Jesus – tú reistist tó og lív títt gav!


text:
Jógvan Hugo Gardar
13.07.2014 - 13:41
Um 100 myndir hava vit fingið inn, síðani Portalurin fríggjamorgunin heitti á lesarar sínar um at senda okkum sínar bestu summarmyndir.
Flestu myndirnar eru náttúrumyndir av fjøllum og frá fjallatúrum, eisini hevur mjørkin spælt ein leiklut í nógvum av myndunum, ið eru innsendar.
Hetta summarið hevur verið sera gott til veður, og løturnar, sum eru verdar at varðveita í eini fotomynd - tað tey enskttalandi kalla "kodak moments" - hava verið nógvar.
Vit halda fram við at leggja út vøkru myndirnar. Niðanfyri eru tær 82 fyrstu myndirnar, ið komu inn, og seinni í dag koma fleiri myndir.
Portalurin takkar hjartaliga fyri tær nógvu innsendu myndirnar.
Tey sum ynskja at senda okkum myndir, kunnu gera tað til redaktion@knassar.fo